Walaupun di kawasan PKPD, calon SPM yang sihat perlu duduki peperiksaan

PUTRAJAYA 19 Feb. – Calon peperiksaan Sijil Pelajaran Malaysia (SPM) yang berada di kawasan yang dikenakan Perintah Kawalan Pergerakan Diperketatkan (PKPD) tetap perlu menduduki peperiksaan tersebut yang dijadualkan bermula Isnin ini.

Ketua Pengarah Pelajaran Datuk Dr Habibah Abdul Rahim berkata hanya calon yang disahkan positif COVID-19 atau kontak rapat kepada kes positif diberikan kelonggaran untuk tidak hadir ke pusat peperiksaan.

Bagaimanapun, beliau berkata calon tersebut hendaklah menyertakan bukti daripada doktor atau Pejabat Kesihatan Daerah (PKD) masing-masing yang menyatakan mereka positif COVID-19 atau kontak rapat yang perlu dikuarantin.

“Kalau mengikut garis panduan, calon yang sihat sahaja hadir, jadi di manapun calon berada, di kawasan PKP, PKPB (PKP Bersyarat) atau PKPD sekalipun, mereka boleh bergerak untuk mengambil peperiksaan asalkan mereka sihat.

“Kalau disahkan positif atau kontak rapat, dan mereka di bawah kuarantin dalam tempoh kuarantin itu, tidak boleh hadir ke pusat peperiksaan. Tetapi setelah tempoh (kuarantin) tersebut, maka boleh datang ke pusat peperiksaan untuk terus mengambil kertas yang masih berlangsung.

“Bagi kertas yang telah ketinggalan disebabkan dalam tempoh kuarantin, maka kementerian akan menjadualkan semula bagi (peperiksaan) kertas tersebut,” katanya dalam temu bual bersama Bernama, Utusan Malaysia dan The Star mengenai Garis Panduan Pengurusan dan Pengoperasian Sekolah dalam Norma Baharu 2.0 di Kementerian Pendidikan (KPM) di sini, semalam.

Mengulas kemungkinan soalan peperiksaan bocor kepada calon yang akan dijadualkan semula, Habibah berkata isu itu tidak timbul memandangkan kementerian akan menyediakan set soalan yang lain dengan standard dan format yang sama.

Sehubungan itu, beliau berharap calon peperiksaan SPM dan setaraf telah bersedia memandangkan ia adalah peperiksaan penting untuk menyambung pelajaran atau memasuki bidang pekerjaan.


Barisan Exco Kerajaan Negeri Melaka cerminkan Kerajaan Perpaduan

Dalam satu hantaran di laman sosial Facebook rasminya, Ab Rauf berkata beliau akan memastikan barisan Exco yang akan dibentuk adalah lebih inklusif dan mencerminkan Kerajaan Perpaduan di Putrajaya.

Beliau menegaskan kerajaan baharu negeri Melaka nanti adalah sebuah kerajaan negeri yang kukuh dan stabil, sebuah Kerajaan Perpaduan yang dibentuk hasil muafakat bersama antara parti-parti politik yang mempunyai mandat yang kuat untuk berkhidmat kepada rakyat Melaka.

Dalam hantaran sama, katanya beliau akan merangka Pelan 100 Hari yang baharu untuk menjana lebih banyak pelaburan dan pekerjaan buat Melaka.

“Rakyat Melaka dahagakan pembangunan. Mereka mahu melihat kemudahan hospital, kemudahan sekolah, peluang berniaga dan peluang pekerjaan dan pendapatan yang lebih baik. Melaka juga memerlukan infrastruktur, termasuk bekalan air, jalan raya dan digital, yang lebih baik,” menurut hantaran itu.

Ab Rauf, yang merupakan ADUN Tanjung Bidara, mengangkat sumpah sebagai Ketua Menteri Melaka ke-13 semalam menggantikan ADUN Lendu Datuk Seri Sulaiman Md Ali yang melepaskan jawatannya.


COVID-19: UiTM tangguh istiadat konvokesyen Mac ini

SHAH ALAM, 17 Feb – Universiti Teknologi MARA (UiTM) menangguhkan Istiadat Konvokesyen ke-93 universiti tersebut yang dijadualkan bermula pada 2 hingga 23 Mac depan.

UiTM dalam kenyataan memaklumkan penangguhan istiadat konvokesyen melibatkan 27,287 graduan UiTM Shah Alam; cawangan Sarawak dan Sabah itu diputuskan melalui Mesyuarat Majlis Eksekutif Universiti (MEU) Bil 5/2022, semalam (16 Feb).

“Penangguhan ini juga berdasarkan perkembangan terkini peningkatan penularan jangkitan COVID-19 di Malaysia. Ia juga berdasarkan saranan Kementerian Kesihatan Malaysia (KKM) dan keprihatinan Kementerian Pengajian Tinggi (KPT), berikutan peningkatan penularan jangkitan COVID-19 secara mendadak di seluruh negara yang amat membimbangkan pihak universiti.

“Pihak pengurusan UiTM memohon maaf atas segala kesulitan yang dialami oleh para graduan dan ibu bapa. Pihak UiTM juga berasa kesal dengan situasi di luar kawalan ini dan amat menghargai kefahaman, sokongan serta kerjasama yang diberikan oleh semua pihak dalam hal ini,” menurut kenyataan itu.

Maklumat terkini mengenai penangguhan pelaksanaan Istiadat Konvokesyen UiTM ke-93 boleh dirujuk di laman sesawang konvokesyen.uitm.edu.my atau menghubungi Aminah Aman: wa.me/+60355443110 atau Rozani Mohd Noh: wa.me/+60355443114.- BERNAMA


Malaysia runding dengan negara-negara lain supaya iktiraf sijil vaksinasi MySejahtera

IPOH, 5 April – Kerajaan sedang berunding dengan negara-negara besar bagi mengiktiraf sijil vaksinasi dan saringan COVID-19 Kerajaan Malaysia, sebagaimana pengiktirafan yang diberikan oleh Kesatuan Eropah (EU), bagi memudahkan pergerakan pengembara Malaysia di luar negara,

Menteri Kesihatan Khairy Jamaluddin berkata keputusan Suruhanjaya Eropah mengiktiraf sijil vaksinasi dan saringan COVID-19 Malaysia berkuat kuasa semalam, banyak membantu rakyat Malaysia menangani masalah ketika melakukan perjalanan, dengan menggunakan sistem Mysejahtera.

“Pengiktirafan ini amat tinggi kerana mereka melihat kepada sistem di sebalik sijil vaksinasi kita, dan mereka betul-betul berpuas hati dari segi keselamatan, kesahihan serta kemudahan yang berada pada taraf yang diperlukan EU.

“Kementerian Sains, Teknologi dan Inovasi (MOSTI) sedang berunding dengan semua negara besar untuk destinasi-destinasi lain seperti pelancongan dan pelaburan supaya mengiktiraf Mysejahtera, malah beberapa minggu lepas saya ke United Kingdom juga tiada masalah, ia (MySejahtera) akan diterima,” katanya.

Presiden Suruhanjaya Eropah Ursula Von Der Leyen dalam kenyataan di laman sesawang EU sebelum ini berkata sijil vaksinasi dan saringan COVID-19 Malaysia menepati ‘Sistem Pengurusan Vaksin’ kesatuan itu, dianggap setara dengan yang dikeluarkan mengikut peraturan berkenaan, dan bagi membolehkan pengiktirafan itu beroperasi, Malaysia akan disambung kepada kerangka kerja Sijil COVID Digital EU yang ditubuhkan di bawah Peraturan (EU) 2021 /953.

Sementara itu Khairy berkata beliau telah dipanggil memberi keterangan kepada Jawatankuasa Kira-Kira Wang Negara (PAC) berhubung isu Pembangunan dan Perolehan aplikasi MySejahtera pada 14 April ini.

“Bila saya dipanggil PAC, saya pergi sebab hendak beri keyakinan kepada orang ramai bahawa saya tiada apa-apa untuk disembunyikan, kerana aplikasi ini penting digunakan untuk (pengurusan) COVID-19, vaksinasi dan Pusat Penilaian COVID-19 Secara Maya (VCAC),” katanya.- BERNAMA


Bekas diplomat, anak didakwa tanam 102 pokok ganja

RAUB, 8 Jun- Seorang bekas diplomat dan anak lelakinya mengaku tidak bersalah di Mahkamah Sesyen di sini hari ini, atas pertuduhan menanam pokok ganja, bulan lepas.

Datuk Zainal Abidin Alias, 78, dan Mohamed Rizal, 53, membuat pengakuan itu selepas pertuduhan dibacakan di hadapan Hakim Ahmad Faizadh Yahaya.

Dua beranak itu didakwa bersama-sama telah menanam sejumlah 102 pokok ganja di sebuah rumah di Kampung Sum-Sum Hilir, Janda Baik, Bentong pada 6.10 petang, 21 Mei lepas.

Pertuduhan dikemukakan mengikut Seksyen 6B Akta Dadah Berbahaya 1952 (Akta 234) dibaca bersama Seksyen 34 Kanun Keseksaan yang membawa hukuman penjara seumur hidup dan rotan tidak kurang enam kali, jika sabit kesalahan.

Pendakwaan dikendalikan Pengarah Pendakwaan Pahang Mohammad Khalid Ab Karim, Timbalan Pendakwa Raya Hayda Faridzal Abu Hassan dan Anisah Pisol manakala tertuduh diwakili peguam Rahmat Hazlan.

Pada prosiding itu, pihak pendakwaan memaklumkan tiada jaminan ditawarkan kepada kedua-dua tertuduh manakala Rahmat memberitahu pihaknya telah menghantar representasi kepada Jabatan Peguam Negara pada 2 Jun lepas berhubung pertuduhan terhadap anak guamnya.

Pada Jumaat lepas, mereka dihadapkan ke Mahkamah Majistret Bentong atas pertuduhan mengedar 1,020 gram dadah jenis ganja dan menyimpan 60 mililiter minyak ganja dan bagi pertuduhan itu mereka didakwa mengikut Seksyen 39B akta sama yang boleh dijatuhkan hukuman gantung sampai mati jika sabit kesalahan.

Selain itu, Mohamed Rizal juga berdepan pertuduhan menggunakan dadah jenis THC di pejabat narkotik, Ibu Pejabat Polis Daerah Bentong pada 8.40 malam, 23 Mei lepas. – BERNAMA


Sudah 800,000 kanak-kanak di Malaysia terima vaksin COVID-19

KUALA LUMPUR 27 Feb – Sebanyak 805,676 individu atau 22.7 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 14,517,869 atau 61.7 peratus populasi dewasa di dalam negara pula telah menerima dos penggalak COVID-19 dan seramai 22,948,037 atau 97.5 peratus lengkap vaksinasi manakala 23,227,580 atau 98.7 peratus telah menerima sekurang-kurangnya satu dos.

Bagi remaja berusia 12 hingga 17 tahun, sejumlah 2,800,421 individu atau 90 peratus daripada kumpulan itu telah melengkapkan vaksinasi mereka manakala 2,893,860 atau 93 peratus menerima sekurang-kurangnya satu dos vaksin.

Sebanyak 118,275 dos vaksin telah diberikan semalam melibatkan 54,858 suntikan dos pertama, 577 suntikan dos lengkap dan 62,840 suntikan dos penggalak menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 66,986,213 dos.

Sementara itu, menurut portal GitHub Kementerian Kesihatan, 43 kes kematian akibat COVID-19 direkodkan semalam dengan Sabah melaporkan sembilan kes, diikuti Selangor dengan lapan kes, Johor (tujuh), enam kes di Perak, Kedah (lima), dua kes masing-masing di Kelantan dan Pahang manakala satu kes masing-masing di Melaka, Sarawak, Terengganu dan Kuala Lumpur.


Beri suapan RM2 juta kepada pegawai, kakitangan KTMB, pengarah syarikat direman tujuh hari

KUALA LUMPUR, 23 Feb – Seorang pengarah syarikat direman tujuh hari bermula hari ini bagi membantu siasatan kes memberi suapan sebanyak RM2 juta kepada pegawai dan kakitangan Keretapi Tanah Melayu Berhad (KTMB) pada 2016 dan 2017.

Perintah reman itu dikeluarkan Majistret Mohamad Fared Abdul Latif di Mahkamah Majistret di sini selepas permohonan reman itu dibuat Suruhanjaya Pencegahan Rasuah Malaysia (SPRM) pagi ini.

Menurut sumber SPRM, lelaki berusia 63 tahun itu ditahan di Pejabat SPRM Kuala Lumpur pada 3.10 petang semalam ketika hadir memberi keterangan.

Lelaki itu dipercayai memberi suapan kepada pegawai dan kakitangan KTMB sebagai dorongan membantu syarikatnya mendapatkan kerja-kerja pembinaan jalan kereta api serta pembangunan pelabuhan di Wilayah Songkhla, Thailand.

Pengarah SPRM Kedah Datuk Shaharom Nizam Abd Manap yang mengesahkan tangkapan itu, turut memaklumkan bahawa kes berkenaan disiasat mengikut Seksyen 17(a) Akta SPRM 2009.


Harga petrol RON97 naik lagi

KUALA LUMPUR, 18 Mei – Harga runcit petrol RON97 naik dua sen seliter daripada RM4.31 seliter kepada RM4.33 seliter manakala harga petrol RON95 dan diesel kekal bagi tempoh seminggu sehingga 25 Mei.

Menurut Kementerian Kewangan (MOF) dalam kenyataan hari ini, petrol RON95 pada RM2.05 seliter dan diesel RM2.15, meskipun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya. – BERNAMA


Polis lepas lima das tembakan selepas dirempuh

KUANTAN, 19 April – Polis terpaksa melepaskan lima das tembakan bagi menyelamatkan diri selepas kenderaan dinaiki mereka dirempuh pemandu kereta Proton Perdana di Lorong Air Putih 130 di sini malam tadi.

Ketua Polis Daerah Kuantan ACP Wan Mohd Zahari Wan Busu berkata kejadian berlaku ketika dua anggota polis sedang melaksanakan Op Sarang di Jalan Air Putih, di sini sekitar 12 tengah malam dan cuba menahan kenderaan suspek yang dalam keadaan mencurigakan.

“Anggota polis telah melepaskan dua das tembakan ke udara sebagai amaran dan mengarahkan suspek memberhentikan kenderaannya, tetapi tidak diendahkan dan memaksa anggota tersebut melepaskan tiga lagi tembakan pada bahagian tayar kiri hadapan kereta itu,” katanya ketika dihubungi hari ini.

Namun, suspek berjaya melarikan diri dan kenderaannya telah ditinggalkan kira-kira 400 meter dari tempat kejadian malah suspek juga gagal dikesan, katanya.

Akibat kejadian itu, kenderaan pasukan polis telah mengalami kerosakan kemek di bahagian hadapan hingga ke belakang akibat dirempuh manakala anggota polis tidak mengalami sebarang kecederaan.

Tambah Wan Zahari, hasil siasatan dan pemeriksaan telah menjumpai beberapa dokumen dalam kereta itu atas nama Shaizul Aziram, 46, beralamat terakhir di Taman Seri Muda,Shah Alam, Selangor dan  Abdullah Fahmi bin Salleh @ Muhammad,36, beralamat di Kampung Genting, Tumpat,Kelantan.

Susulan itu, beliau berkata kedua-dua individu berkenaan dikehendaki tampil ke Bahagian Siasatan Jenayah Ibu Pejabat Polis Daerah Kuantan (IPD) atau menghubungi hotline PDRM IPD Kuantan di talian 09-5652222 bagi membantu siasatan.


Melaka sasar penyertaan kaum India, Cina dalam koir perpaduan – Exco

AYER KEROH 6 Oktober – Kerajaan negeri menyasarkan lebih ramai pelajar berbangsa Cina dan India menyahut cabaran menyertai Pertandingan Koir Perpaduan Keluarga Malaysia Peringkat Negeri Melaka pada tahun depan.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata, ia bagi memastikan acara yang mengetengahkan bakat dan semangat perpaduan itu selari dengan tema Keluarga Malaysia.

“Saya harap pertandingan ini dijadikan acara tahunan, ia bukan hanya dapat memupuk perpaduan berbilang kaum di negara ini, malah menampilkan bakat mereka sendiri.

“Keluarga Malaysia terdiri daripada pelbagai agama, bangsa, kaum dan usia, meskipun berbeza kepercayaan serta latar belakang, namun kita meraikannya bersama demi menjunjung Malaysia sebagai negara bangsa,” katanya.

Beliau berkata demikian pada sidang media selepas merasmikan Pertandingan Koir Perpaduan Keluarga Malaysia Teguh Bersama Peringkat Negeri Melaka 2022 di D’ Village di sini, hari ini.

Pada pertandingan itu sebanyak 12 kumpulan terdiri daripada agensi kerajaan, pelajar institusi penganjian tinggi (IPT), pelajar sekolah menengah dan rendah turut terlibat sama.

Manakala tempat kedua dan ketiga masing-masing disandang SMK Bukit Baru dan Syarikat Air Melaka Berhad (SAMB) yang memenangi RM3,500 dan RM2,500 berserta piala dan sijil.


Ingkar PKPP: Polis kini dibenar keluarkan kompaun serta-merta

KUALA LUMPUR 7 Okt. – Individu yang dikesan ingkar Perintah Kawalan Pergerakan Pemulihan (PKPP) akan dikenakan kompaun serta-merta oleh pegawai polis berpangkat inspektor dan ke atas bermula hari ini, tanpa perlu ke balai.

Menteri Kanan Keselamatan, Datuk Seri Ismail Sabri Yaakob, berkata, langkah itu dilaksana bagi memudahkan urusan kerja Polis Diraja malaysia (PDRM) di lapangan, yang mana sebelum ini pesalah perlu dibawa ke balai untuk dikenakan kompaun.

“Bagi memudahkan urusan kerja PDRM di lapangan, maka pihak Pejabat Peguam Negara membenarkan mereka mengeluarkan kompaun serta merta terhadap individu yang melanggar prosedur operasi standard (SOP).

“Jika sebelum ini individu yang melanggar SOP ditahan dan dibawa ke balai polis untuk dikompaun tetapi mulai hari ini dan hari seterusnya kompaun dikeluarkan di lapangan, di tempat kejadian berlaku.

“Jika ia berlaku di sekatan jalan raya (SJR) maka di situlah kompaun akan dikeluarkan serta merta,” katanya pada sidang media hari ini.

Beliau berkata, arahan Perdana Menteri, Tan Sri Muhyiddin Yassin itu menunjukkan bahawa kerajaan sangat prihatin terhadap situasi semasa COVID-19 dalam negara.

“Mesyuarat juga bersetuju memperketatkan lagi kawalan sempadan negara khususnya di Pantai Timur Sabah dengan menambah jumlah anggota keselamatan dan aset bagi mengekang kemasukan Pendatang Asing Tanpa Izin (PATI).


BN Hang Tuah Jaya siap sedia hadapi PRU15

BUKIT BARU 10 Oktober – Barisan Nasional (BN) Hang Tuah Jaya, sudah bersiap sedia bagi menghadapi Pilihan Raya Umum ke-15 (PRU-15).

Ketua UMNO Bahagian Hang Tuah Jaya, Datuk Mohd Ridhwan Mohd Ali berkata, persiapan dan persediaan bagi menghadapi PRU-15 sudah lama dibuat dengan memastikan jentera berada dalam keadaan siap sedia serta boleh digerak pada bila-bila masa.

“Kita di peringkat Hang Tuah Jaya sudah bersiap sedia dan semalam saya sendiri sudah berjumpa dengan kepimpinan UMNO di seluruh sayap dan Parlimen Hang Tuah Jaya.

“Daripada segi kesediaan pada hari ini, UMNO dan BN memang sudah ‘ready’,” katanya pada sidang media selepas merasmikan Program Ehsan dan Ziarah Kasih Ex-PDRM Hang Tuah Jaya dan Duyong, di sini, hari ini.

Hadir sama, Ahli Dewan Undangan Negeri (Adun) Duyong, Mohd Noor Helmy Abdul Halem; Pengerusi PBLT Sdn Bhd, Tan Sri Mazlan Lazim; Pengerusi Ex-PDRM Hang Tuah Jaya, Yahya Md Shahid dan Yang Dipertua Majlis Bekas Wakil Rakyat (MUBARAK) Melaka, Datuk Nazari Adzim.

Beliau yang juga Ahli Dewan Negara berkata, situasi politik hari ini tidak lagi kondusif dan agak tegang bukan hanya antara kerajaan dan pembakang sebaliknya juga dalam kumpulan pembakang sendiri.


Waspada cuaca buruk pada sebelah petang

Jabatan Meteorologi Malaysia (MetMalaysia) dalam satu laporan video hari ini memaklumkan, hujan akan bermula di negeri-negeri Pantai Timur iaitu Kelantan, Terengganu, Pahang dan Timur Johor pada petang nanti sebelum bergerak ke negeri-negeri di Pantai Barat Semenanjung Malaysia.

Orang ramai diminta berwaspada dengan corak cuaca sejak kebelakangan ini di mana rantau negara akan mengalami cuaca panas terik pada waktu tengah hari, tetapi ribut petir berintensiti tinggi akan berlaku pada lewat petang.

“Orang ramai dinasihat peka dan cakna fengan amaran dikeluarkan MetMalaysia. Untuk maklumat lanjut boleh layari www.met.gov.my atau muat turun aplikasi mycuaca,” kata laporan itu.

Dalam pada itu, MetMalaysia turut memaklumkan amaran cuaca buruk pada sebelah petang akan mula berkurangan apabila angin mula bertiup dari arah Barat Daya yang menandakan tamatnya peralihan monsun.


Isteri Misbun Sidek meninggal dunia

“Dukacitanya dimaklumkan Datin Latifah telah kembali ke rahmatullah sebentar tadi. Sama-sama kita panjatkan doa buat Arwah semoga ditempatkan bersama mereka yang disayangiNya jua. Takziah buat Datuk Misbun & keluarga,” menurut entri berkenaan.

Misbun, bekas pemain kebangsaan dan jurulatih kebangsaan, yang kini menggalas tanggungjawab sebagai Pengarah Teknikal Skuad Remaja Negara, berkahwin dengan Latifah pada 1987.

Sementara itu Menteri Belia dan Sukan Datuk Seri Reezal Merican Naina Merican turut merakamkan ucapan takziah kepada keluarga arwah menerusi media sosialnya.

“Marilah kita doakan semoga roh Allahyarhamah sentiasa dalam rahmat dan kasih sayang Allah serta ditempatkan bersama mereka yang soleh dan beriman,” katanya


Sambutan Hari Kebangsaan 2021 hebat dan berjaya – Annuar

PUTRAJAYA 31 Ogos – “Persembahan hari ini adalah hebat,” demikian pujian Menteri Komunikasi dan Multimedia Tan Sri Annuar Musa terhadap sambutan Hari Kebangsaan 2021 yang diadakan di Dataran Pahlawan Negara di sini hari ini.

Beliau menyifatkan kejayaan acara sambutan hari penting dalam kalendar negara itu adalah hasil kerjasama berpasukan pelbagai pihak yang dipertanggungjawabkan khususnya Kementerian Komunikasi dan Multimedia (KKMM) yang bertindak sebagai Jawatankuasa Kerja Hari Kebangsaan dan Hari Malaysia 2021.

“Setinggi-tinggi penghargaan saya ucapkan kepada seluruh AJK (ahli jawatankuasa) yang terlibat termasuk peserta dari pasukan badan beruniform,” katanya kepada pemberita selepas sambutan Hari Kebangsaan 2021 berlangsung.

Sambutan Hari Kebangsaan 2021 bertemakan ‘Malaysia Prihatin’ disambut dalam persekitaran norma baharu ekoran pandemik COVID-19 buat tahun kedua dengan kehadiran fizikal terhad.

Selain tetamu kehormat yang hadir secara fizikal, Perdana Menteri Datuk Seri Ismail Sabri Yaakob dan isterinya Datin Muhaini Zainal Abidin menyertai sambutan tersebut secara maya kerana menjalani kuarantin kendiri bermula semalam (30 Ogos) setelah disahkan kontak rapat pesakit COVID-19.

Annuar turut menyifatkan sambutan Hari Kebangsaan 2021 sebagai penyuntik semangat kepada rakyat Malaysia untuk keluar daripada krisis pandemik COVID-19 berlandaskan pendekatan ‘Keluarga Malaysia’.

“Kami (kerajaan) mahu membina harapan baharu dalam diri masyarakat agar mereka terus bergerak ke hadapan dan bangkit daripada cengkaman pandemik COVID-19.

“Kami tahu rakyat sekian lama kemurungan akibat kehilangan pekerjaan sepanjang tempoh pelaksanaan Perintah Kawalan Pergerakan (PKP). Kami harap Hari Kebangsaan kali ini dapat membawa sinar untuk keluar daripada krisis pandemik ini,” katanya.

Annuar yang mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara semalam memuji persembahan anggota badan beruniform yang memberikan aksi terbaik dalam semangat berpasukan dan berjiwa patriotisme.

Ditanya mengenai tayangan klip video Keluarga Malaysia yang menampilkan lirik ciptaan beliau, Annuar berkata beliau tidak menyangka hasil nukilannya akan ditayangkan kepada umum hari ini.

Annuar berkata idea penulisan lirik tersebut hadir ketika beliau mendengar ucapan sulung Ismail Sabri selepas dilantik sebagai Perdana Menteri baru-baru ini.

“Saya cuba menghayati setiap ungkapan perkataan daripada ucapan PM (Perdana Menteri). Secara spontan terhasil lirik lagu tersebut. Bagi melengkapkan ia menjadi sebuah lagu patriotik, saya ada dapatkan pandangan daripada mereka yang terlibat dalam industri muzik,” katanya.


CUEPACS mohon PM campur tangan

AYER KEROH 28 Dis – Kongres Kesatuan Pekerja-Pekerja Dalam Perkhidmatan Awam (CUEPACS) menggesa Jabatan Perkhidmatan Awam (JPA) memansuhkan pekeliling baharu membabitkan dasar hubungan majikan dan pekerja dalam perkhidmatan awam menerusi Majlis Bersama Kebangsaan (MBK) dan Majlis Bersama Jabatan (MBJ).

Presiden CUEAPACS, Adnan Mat berkata, keputusan mengeluarkan pekeliling iaitu Pekeliling Perkhidmatan 6 Tahun 2020 dan Pekeliling Perkhidmatan 7 Tahun 2020 yang akan berkuatkuasa sepenuhnya pada 1 Januari tahun hadapan jelas bertentangan dengan prinsip rundingan triparti.

Menurutnya, rundingan triparti yang dilakukan JPA merujuk kepada perbincangan tanpa melibatkan badan induk itu selaku wakil pekerja dan tiga MBK lain iaitu MBK Pekerja-Pekerja Pengurusan dan Profesional (MBK P&P), MBK Pekerja-Pekerja Sains dan Teknologi Dalam Kumpulan Pelaksana (MBK S&T) serta MBK Pekerja-Pekerja Am Dalam Kumpulan Pelaksana (MBK AM).

Beliau berkata, situasi itu memberi gambaran bahawa jabatan kerajaan itu cuba menghapuskan peranan kesatuan pekerja sehingga boleh mencetuskan suasana atau hubungan tidak harmoni antara majikan dan pekerja.

“Kita dapat lihat pada ketika kerajaan sibuk menangani COVID-19 dan menguruskan bajet dan rakyat sibuk dengan masalah pandemik itu, tetapi pegawai tinggi kerajaan telah merangka satu pekeliling untuk mengurangkan jalinan triparti ini.

“Dengan tidak ada jaringan itu, sudah tentulah (JPA) cuba mengekang kewujudan kesatuan sekerja, sedangkan kesatuan ini diwujudkan sebelum merdeka dan diiktiraf oleh kerajaan malah diiktiraf di peringkat antarabangsa,” katanya.

Beliau berkata demikian pada sidang media selepas menghadiri Persidangan Persidangan Perwakilan Kesatuan Kebangsaan Pekerja-pekerja PBT Semenanjung Malaysia (ANULAE) ke-27 di Pusat Perdagangan Antarabangsa Melaka (MITC) di sini, hari ini.

Mengulas lanjut, Adnan berkata, berikutan itu CUEPACS memohon JPA menangguhkan perlaksanaan pekeliling berkenaan sehingga rundingan dilakukan bersama badan induk itu serta tiga ahli MBK tersebut.

“CUEPACS memohon Yang Amat Berhormat (YAB) Perdana Menteri campur tangan dalam pelaksanaan pekeliling itu dan ia perlu dimansuh serta ditangguhkan sehingga rundingan bersama ketiga-tiga MBK dan CUEPACS dilakukan dalam kadar segera.

“Tarikh pertemuan bersama Perdana Menteri bagaimanapun sudah ditetapkan pada 22 November lalu namun ditangguhkan ke satu tarikh dalam tempoh terdekat berikutan keadaan banjir di Kelantan dan Terengganu,” katanya.


Gangguan air: 948 kawasan pulih sepenuhnya pagi ini – Air Selangor

KUALA LUMPUR 7 Sept. – Bekalan air di 948 kawasan atau 73.37 peratus daripada 1,292 kawasan terlibat gangguan bekalan air tidak berjadual di tujuh wilayah sekitar Lembah Klang pulih sepenuhnya setakat 6.30 pagi ini.

Wilayah Hulu Selangor adalah kawasan pertama mencatat peratusan pemulihan sepenuhya (100 peratus), diikuti Kuala Selangor (99.25 peratus); Petaling (91.78 peratus); Gombak (72.99 peratus); Kuala Langat (50 peratus); Kuala Lumpur (47.37 peratus); dan Klang/Shah Alam (38.42 peratus).

“Sebanyak 71 kawasan di wilayah Kuala Lumpur, Gombak dan Klang/Shah Alam sepatutnya pulih tengah malam tadi, namun masih belum dapat dipulihkan.

“Pengguna dinasihat supaya tidak menyimpan dan menggunakan air berlebihan bagi memastikan proses pemulihan di kawasan yang masih terjejas berjalan lancar dan mengikut jadual pelan pemulihan Air Selangor,” katanya dalam kenyataan di sini, pagi ini.

Ganguan bekalan air di sekitar Lembah Klang bermula sejak Khamis apabila Loji Rawatan Air (LRA) Sungai Selangor Fasa 1, Fasa 2, Fasa 3, dan Rantau Panjang dihenti tugas akibat pencemaran sumber air mentah.


Lebih 2,600 perwakilan hadir Perhimpunan Agung Khas UMNO hari ini

KUALA LUMPUR 15 Mei – Perhimpunan Agung Khas UMNO yang diadakan di Pusat Dagangan Dunia Kuala Lumpur (WTCKL) hari ini dianggarkan dihadiri lebih 2,600 perwakilan daripada 191 bahagian di seluruh negara.

Memetik laporan UMNO Online, seawal jam 10 pagi, semua perwakilan UMNO termasuk Wanita, Pemuda dan Puteri UMNO mula tiba di majlis berkenaan.

Perhimpunan Agung Khas UMNO yang berlangsung sehari itu dilaksana bertujuan untuk meminda perlembagaan parti selaras dengan apa yang telah diluluskan pada Perhimpunan Agung UMNO (PAU) 2021 pada Mac lalu.

Salah satu dari agenda Perhimpunan Agung Khas UMNO adalah meminda perlembagaan parti berhubung fasal pemilihan dilakukan dalam waktu yang sesuai dengan memaktubkan pemilihan parti hendaklah diadakan dalam tempoh enam bulan selepas pilihan raya umum.

Seterusnya, ucapan pesanan oleh Pengerusi Tetap UMNO Malaysia dan disusuli pembentangan pindaan Perlembagaan UMNO oleh Naib Presidennya Datuk Seri Mohamed Khaled Nordin.

Selesai perhimpunan, semua perwakilan bakal menghadiri Majlis Sambutan Hari Raya Aidilfitri UMNO Malaysia yang diadakan di Dewan Tun Razak dan Dewan Tun Hussein Onn.


Melaka dicadang jadi hab pelancongan India ke Malaysia – Exco

PENGKALAN BATU 6 September – Kerajaan negeri menyasarkan 10 peratus kemasukan pelancong dari India Selatan ke Melaka berikutan populasinya yang mempunyai seramai 600 juta penduduk.

Exco Pelancongan, Warisan dan Kebudayaan Datuk Muhammad Jailani Khamis berkata, dengan kemasukan pelancong dari negara itu Melaka bakal dijadikan pintu masuk hab pelancongan India ke Malaysia.

“Menteri Pelancongan dari India berjumpa saya seminggu yang lepas dan saya telah menyatakan hasrat kerana Lapangan Terbang Antarabangsa Melaka (LTAM) berstatus antarabangsa.

“Cumanya kekangan kita landasan di LTAM pendek sedikit, tetapi ada model (pesawat) tertentu yang ‘full load’ boleh mendarat dan berlepas,” katanya.

“Kalau dapat 10 peratus pun dah boleh memanfaatkan Negeri Melaka, ini potensi yang baik dan kita kena bersiap sedia menerima kedatangan mereka.

“Kita nak lihat jika Batik Air atau mana-mana syarikat penerbangan yang tidak boleh adakan penerbangan terus dari India ke Malaysia dan Malaysia ke India ini, kerana kita akan bawa masuk syarikat lain dari India sendiri ke Melaka.


Usaha kerajaan martabat Bahasa Melayu beri identiti kepada generasi akan datang

BANGI, 20 Mei – Usaha kerajaan pimpinan Perdana Menteri Datuk Seri Ismail Sabri Yaakob mengangkat bahasa Melayu sebagai bahasa rasmi di dalam negara dan antarabangsa adalah langkah jitu yang memberi identiti serta gesaan nasional kepada generasi akan datang, kata Yang Dipertua Dewan Negara Tan Sri Dr Rais Yatim.

Beliau berkata sekiranya bahasa itu tidak diutamakan seperti yang dikehendaki Perkara 152 Perlembagaan Persekutuan menerusi Akta Bahasa Kebangsaan, maka rakyat akan tercicir seperti ‘hilang bahasa hilang budaya, hilang budaya hilang negara’.

“Bahasa Melayu sebagai bahasa kebangsaan kita jangan apologetic lagi. Kita terus jalan dan wujudkan istilah-istilah bahasa kebangsaan semula. Dulu banyak tentang kejuruteraan, perubatan dan teknikal tetapi sekarang buku-buku itu menampung habuk di almari.

“Kita hidupkan balik dewan bahasa dengan perkasa, hidupkan balik pengajaran bahasa dengan semua kemurniaan seperti pantun, seloka, gurindam, perumpamaan dan peribahasa. Dengan kemunculan azam baharu kerajaan ini, saya yakin kita akan maju tapi jangan seperti air bah,” katanya.

Bercakap kepada pemberita selepas melancarkan Majlis Kenduri Budaya Universiti Kebangsaan Malaysia (UKM) dan penubuhan Tabung Istana Puteri Bongsu di sini hari ini, Rais berkata Akta Bahasa Kebangsaan yang wujud sekarang perlu diterjemahkan dalam usaha memartabatkan bahasa kebangsaan yang mencerminkan identiti sendiri.

Dalam pada itu, beliau berkata pantun harus diiktiraf sebagai bukan sahaja literasi dunia tetapi juga tamadun asal kepada penduduk rantau ini khasnya wilayah nusantara dan harus dijadikan sebagai suatu elemen atau unsur dalam budaya.

“Kementerian Pendidikan harus melihat semula pendidikan tanah air sama ada ia mengandungi unsur warisan ataupun tidak. Sekiranya tidak ada maka perlu ditambah kepada ilmu sedia ada tetapi tidak boleh didiamkan sahaja,” katanya.

Selain itu, Rais menyeru supaya satu pusat budaya cerminan kehidupan bandar Melayu diwujudkan contohnya di Kenny Hills, Damansara atau Kampung Baru seperti yang diwujudkan bangsa lain seperti India di Brickfields dan masyarakat Cina di Jalan Petaling.

Pada majlis itu, Rais selaku Pengasas Yayasan Budi turut menyumbangkan RM50,000 kepada Tabung Istana Puteri Bongsu sebagai dana permulaan bertujuan menaja aktiviti kemasyarakatan berasaskan warisan ketamadunan Melayu, menubuhkan galeri artifak alam Melayu, menghidupkan suasana kawasan sekeliling dengan kawasan rekreasi yang bersesuaian dengan suasana istana lama seperti berkuda, memanah dan permainan tradisional Melayu.- BERNAMA


COVID-19 diletak bawah penyakit khidmat kerana peralihan ke fasa endemik

Timbalan Menteri Sumber Manusia Datuk Awang Hashim berkata tuntutan faedah berkaitan kes COVID-19 yang sebelum ini dikategorikan sebagai tuntutan pekerja Orang Berinsurans (OB) merupakan inisiatif Perkeso untuk bersama-sama kerajaan membantu rakyat menghadapi kesan penularan wabak tersebut.

“Kalau ikutkan dalam perjanjian semasa kita menjadi ahli Perkeso tidak ada perkataan yang kita nak bagi kepada (pekerja dijangkiti) COVID-19 sebab siapa pun tidak menjangkakan wabak ini, bukan setakat Malaysia malah seluruh dunia.

“Kita cuba bantu rakyat dengan tambah satu bantuan prihatin ini jadi ia tidak akan berkekalan la. Ia atas inisiatif Perkeso,” katanya kepada pemberita.

Beliau berkata demikian selepas menyaksikan Majlis Menandatangani Memorandum Persefahaman antara UiTM Cawangan Terengganu bersama Chefonic Kitchen Equipment Sdn Bhd dan Amni Food Industries Sdn Bhd di sini hari ini.

Awang berkata tuntutan faedah berkaitan kes COVID-19 yang sebelum ini dikategorikan sebagai tuntutan pekerja Orang Berinsurans (OB) adalah bagi membantu golongan pekerja yang dijangkiti COVID-19 memandangkan semua pihak termasuk majikan dan pekerja di kebanyakan sektor terkesan dengan penularan wabak tersebut.

Perkeso dalam kenyataan sebelum ini berkata bermula 1 April, pertubuhan tersebut akan memproses tuntutan faedah berkaitan kes COVID-19, di bawah kategori Penyakit Khidmat.

Pada majlis tersebut, Awang turut mengadakan lawatan ke tapak pertandingan WorldSkills Malaysia (Belia) 2022 dan WorldSkills Malaysia (Pengajar) 2022 di UiTM Cawangan Dungun.

Kedua-dua pertandingan tersebut disertai oleh pelajar dan pengajar dari pelbagai universiti di negara ini dan diadakan selama empat hari bermula Sabtu (28 Mei). – BERNAMA


Dr Mohd Daud Bakar dilantik Pengerusi MAIWP baharu

KUALA LUMPUR 24 Feb. – Presiden Universiti Islam Antarabangsa Malaysia (UIAM), Datuk Dr Mohd Daud Bakar dilantik sebagai Pengerusi Majlis Agama Islam Wilayah Persekutuan (MAIWP) baharu, berkuat kuasa 10 Februari lalu.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri dalam kenyataan hari ini, memaklumkan pelantikan itu bersama 21 ahli MAIWP baharu, mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Katanya, Mohd Daud yang juga Pengerusi Majlis Penasihat Syariah Bank Negara Malaysia adalah seorang tokoh dan pakar kewangan Islam, selain aktif menjadi penasihat syariah institusi kewangan di peringkat antarabangsa seperti di Oman; Dubai, Emiriyah Arab Bersatu (UAE); Perancis dan London, England.

Selain itu, Zulkifli memaklumkan Ketua Pengarah Jabatan Kemajuan Islam Malaysia (Jakim) Datuk Abdul Aziz Jusoh dilantik sebagai Timbalan Pengerusi MAIWP yang baharu.

Mereka adalah Timbalan Ketua Setiausaha Kanan Jabatan Perdana Menteri Datuk Mohd Sallehhuddin Hassan mewakili Ketua Setiausaha Negara; Peguam Negara Tan Sri Idrus Harun; Ketua Polis Kuala Lumpur Datuk Saiful Azly Kamaruddin mewakili Ketua Polis Negara; Mufti Wilayah Persekutuan Datuk Dr Luqman Abdullah; dan Datuk Bandar Kuala Lumpur Datuk Seri Mahadi Che Ngah.

Sementara itu, Zulkifli berkata Pengarah Jabatan Agama Islam Wilayah Persekutuan (JAWI) Datuk Mohd Ajib Ismail pula dilantik sebagai Setiausaha MAIWP, selaras dengan Akta 505.


20,000 permohonan PVIP dalam tempoh 24 jam

ARAU, 5 September – Sebanyak 20,000 permohonan diterima oleh Kementerian Dalam Negeri (KDN) menerusi ejen dalam tempoh 24 jam pelancaran fasa pertama Program Visa Premium (PVIP) Malaysia, Khamis lalu.

Beliau berkata  Kabinet sebelum ini bersetuju agar pemohon perlu membayar yuran penyertaan sebanyak RM200,000 sekali sahaja serta yuran RM100,000 sekali sahaja akan dikenakan untuk setiap tanggungan.

“Jika menerima pemohonan menggalakkan, kita mungkin akan menaikan kadar yuran pada fasa berikutnya,” katanya kepada pemberita  selepas perasmian Program Menyemai Kasih Rakyat (MEKAR) bersama masyarakat Siam di Pusat Latihan Penjara (PULAPEN), Pusat Koreksional Perlis, hari ini.

Pelaksanaan PVIP Malaysia dilihat mampu membawa masuk pelaburan ke negara ini dengan menarik hartawan global menetap dan melabur di negara ini.

Mengenai program MEKAR, Zainudin berkata ia memudahkan urusan masyarakat Siam di negeri itu menukar maklumat keturunan dalam kad pengenalan daripada bangsa Thai kepada Siam bagi membolehkan mereka mendapat manfaat yang sama seperti bumiputera.

Beliau berkata masyarakat Siam di Kedah, Kelantan, Perak dan beberapa negeri lain diminta untuk menguruskan permohonan kad pengenalan baharu di pejabat JPN berhampiran kediaman masing-masing.

Program tersebut turut dihadiri Ketua Setiausaha KDN, Datuk Seri Wan Ahmad Dahlan Abdul Aziz, Ketua Pengarah JPN, Datuk Ruslin Jusoh, Setiausaha Kerajaan Perlis, Datuk Seri Hasnol Zam Zam Ahmad dan Pengerusi Persatuan Siam Malaysia, Senator Ak Nan a/l Eh Took.


‘Abah’ Muhyiddin kekal pemimpin politik tanah air paling popular

KUALA LUMPUR 20 Mei. – Perdana Menteri Tan Sri Muhyiddin Yassin kekal sebagai tokoh paling popular dalam kalangan pemimpin parti politik tanah air, demikian menurut satu tinjauan.

Dalam ‘Sentimen Umum Pengundi Malaysia Mengenai Isu Politik dan Kepimpinan’ yang dikeluarkan pada Selasa, O2 Malaysia berkata, Muhyiddin memperoleh tahap kepuasan sebanyak 51 peratus daripada sejumlah 1,582 responden berumur 18 tahun dan ke atas yang ditinjau dari seluruh negara secara dalam talian.

Menurut tinjauan itu, yang berlangsung dari 26 Mac hingga 9 April lepas, Presiden PAS Datuk Seri Abdul Hadi Awang berada di tempat kedua selepas meraih tahap kepuasan sebanyak 34 peratus diikuti Setiausaha Agung DAP Lim Guan Eng (30 peratus) dan Presiden PKR Datuk Seri Anwar Ibrahim dengan 26 peratus.

Presiden Amanah Mohamad Sabu dan Presiden UMNO Datuk Seri Dr Ahmad Zahid Hamidi masing-masing memperoleh 22 dan 11 peratus daripada tinjauan berdasarkan kaedah persampelan rawak berstrata yang mewakili kumpulan umur, jantina, kaum serta kawasan Dewan Undangan Negeri.

Selain itu, kajian tersebut yang dilakukan bagi mengenal pasti tahap sokongan pengundi dan kecenderungan mereka terhadap perkembangan politik tanah air semasa, menunjukkan tahap kepuasan bagi dua bekas perdana menteri berada pada tahap sederhana iaitu lebih rendah berbanding Muhyiddin.

Tinjauan itu menunjukkan tahap kepuasan terhadap Tun Dr Mahathir Mohamad ialah 40 peratus pada suku kedua 2020, merosot kepada 29 peratus menjelang suku ketiga tahun sama dan pulih sedikit kepada 33 peratus pada suku pertama tahun ini.

“Sementara itu, populariti Datuk Seri Najib Tun Razak pada suku kedua 2020 mencapai 24 peratus, merosot kepada 21 peratus pada suku ketiga namun pulih kepada 27 peratus pada suku pertama tahun ini,” menurut tinjauan itu.

O2 Malaysia adalah sebuah pusat penyelidikan dan libat urus sosial yang memfokus kepada sentimen umum merangkumi isu politik serta pilihan raya, sosioekonomi dan penyelidikan dasar awam dengan melihat analisis data.


Istana Negara jadi tumpuan media

KUALA LUMPUR 13 Okt. – Istana Negara menjadi tumpuan media tempatan dan antarabangsa pagi ini yang menantikan ketibaan Ketua Pembangkang Datuk Seri Anwar Ibrahim memasuki Istana Negara.

Seawal 8 pagi, pengamal media telah berkumpul di sekitar Pintu 2 Istana Negara dan di kaki lima Jalan Dungun di sini bagi menunggu ketibaan Ahli Parlimen Port Dickson itu yang dijadual menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini.

Petugas media yang masing-masing memakai pelitup muka dinasihati anggota polis bertugas agar menjaga penjarakan fizikal bagi mengelakkan penularan wabak COVID-19 yang melanda negara.

Petugas media yang berkumpul di luar Istana Negara mendapat kejutan istimewa apabila Setiausaha Sulit Kanan Seri Paduka Baginda Yang di-Pertuan Agong, Kolonel (B) Datuk Nazim Mohd Alim mendekati mereka dan memberikan sarapan pagi.

Pada Khamis lepas, Anwar dalam satu kenyataan berkata Al-Sultan Abdullah telah memperkenan beliau menghadap Seri Paduka hari ini bagi mempersembahkan keterangan lengkap mengenai jumlah majoriti ahli Parlimen yang menyokongnya.

Pada 23 Sept, Anwar dalam satu sidang media mendakwa beliau mendapat sokongan ‘kukuh dan meyakinkan’ daripada kalangan Ahli Parlimen untuk menubuhkan kerajaan baharu.- BERNAMA


Keputusan kes bunuh CEO Cradle Fund pagi ini

KUALA LUMPUR, 21 Jun – Semua mata akan tertumpu kepada Hakim Mahkamah Tinggi Datuk Ab Karim Ab Rahman pagi ini untuk keputusan sama ada Samirah Muzaffar dan dua remaja akan dipanggil membela diri atau dibebaskan daripada pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.

Sekiranya keputusan mahkamah berpihak kepada pendakwaan, iaitu mahkamah mendapati terdapat kes prima facie terhadap Samirah, 47, dan dua remaja yang kini berusia 19, dan 16 tahun, mereka akan dipanggil untuk membela diri, namun jika keputusan sebaliknya, ketiga-tiga mereka akan dilepas dan dibebaskan.

Samirah, serta dua remaja lelaki yang ketika itu berusia 15 dan 11 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 45, di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.

Pada 14 Feb lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; Pegawai Forensik Patologi Hospital Kuala Lumpur Dr Siew Sheue Feng; Dr Prashant Sanberker serta pengawal keselamatan kediaman si mati Raju Kumar Pandit.


PKP: Rama-rama spesies Idea Lynceus bakal lenyap, kajian 16 tahun terpaksa dihenti

MELAKA 13 Feb. – Tahukah anda rama-rama spesies Idea lynceus yang mempunyai kepompong unik berwarna keemasan dan cantik mampu melakukan penerbangan ulang-alik dari Melaka ke Kuala Lumpur sebanyak 44 kali dalam tempoh hayatnya 14 hari?

Bagaimanapun rama-rama bersayap hitam berbintik putih dari keluarga Danaidae yang terkenal dengan ‘penerbangan’ seperti sekeping kertas tisu terapung di udara, hanya terdapat di Taman Rama-Rama dan Reptilia Melaka di Ayer Keroh di sini, bakal lenyap berikutan kajian mengenainya sejak 16 tahun terpaksa dihentikan.

Pengurus taman berkenaan, Qurratu A’in Rohaminordin berkata, pihaknya tidak lagi dapat membiakkan rama-rama berkenaan akibat kekurangan dana berikutan kehilangan sumber utama iaitu penjualan tiket, sekali gus terpaksa menghentikan kajian terhadap spesies itu yang dilakukan sejak 2005.

“Pada 1 Februari lalu, pihak kami melepaskan 10 ekor rama-rama Idea lynceus dan masih berbaki 10 ekor di pusat konservasi ini yang menunggu masa untuk mati kerana kitaran hayatnya yang pendek,” katanya kepada Bernama di sini, baru-baru ini.

Beliau berkata di seluruh dunia, hanya Taman Rama-Rama dan Reptilia Melaka sahaja yang membiakkan rama-rama itu kerana ia berasal dari Malaysia, dan kadangkala boleh ditemukan di sebahagian Indonesia dan Thailand.

Katanya sejak melakukan kajian 16 tahun lepas terhadap spesies berkenaan, pihaknya sudah mencapai tahap 90 peratus pemahaman mengenai Idea lynceus termasuk jantina, pokok perumah dan lain-lain perkara mengenai rama-rama berkenaan.

“Namun kerana tiada pengunjung akibat pelaksanaan Perintah Kawalan Pergerakan (PKP), kami tidak mampu menjual tiket sekali gus menyukarkan operasi di pusat konservasi ini memandangkan ia dimiliki oleh pihak swasta,” katanya.

Beliau berkata walaupun pihaknya mempunyai program adopsi di mana peminat boleh membayar harga tertentu bagi mendapatkan kepompong ulat beluncas bagi melihat proses rama-rama keluar daripada kepompong, namun ketika ini ramai yang tidak mampu menyertai program berkenaan kerana mereka juga terpaksa berjimat cermat.

“Justeru, kami berharap agar ada mana-mana pihak yang mampu menolong pusat konservasi ini agar mampu bertahan sekali gus menyelamatkan Idea lynceus daripada terus pupus ketika kita masih berdepan dengan ancaman COVID-19 yang menyukarkan kehidupan semua,” katanya.

Beliau menjelaskan ketika PKP 1.0 yang dilaksanakan pada tahun lepas, pihaknya mendapat bantuan daripada Jabatan Perlindungan Hidupan Liar dan Taman Negara Semenanjung Malaysia (Perhilitan) yang menyalurkan bantuan makanan kepada reptilia di pusat konservasi berkenaan selain Program Subsidi Upah oleh kerajaan bagi memastikan pekerja masih boleh melaksanakan tugas mereka.

Bagaimanapun katanya ketika PKP 2.0 yang mula dilaksanakan sejak 13 Januari lalu menyebabkan pusat konservasi berkenaan hanya beroperasi pada tahap minimum dalam usaha menjimatkan kos, sehingga pihaknya terpaksa melupuskan kira-kira 3,000 ulat beluncas pelbagai spesies termasuk Idea lynceus pada tahun lalu.

Menurutnya Idea lynceus, yang diletakkan di bawah Akta Perlindungan Hidupan Liar 2010 kerana hampir pupus, mula dikaji di pusat konservasi itu sejak 2005 dan kejayaan pertama bermula pada November 2011 apabila pihaknya berjaya membiakkan telur rama-rama berkenaan.

“Ketika berada di habitat asalnya di dalam hutan, rama-rama betina mampu menghasilkan kira-kira 200 biji telur namun yang mampu hidup hanyalah dua peratus ataupun empat ekor sahaja, menjadikan ia antara serangga yang paling terancam.

Pusat konservasi ini boleh menghasilkan kira-kira 500 ekor Idea lynceus sebulan ketika ia mampu beroperasi pada tahap optimum dengan bantuan daripada pekerja dan penyelidik di tempat ini dan kami turut melepaskan secara berkala 20 peratus rama-rama jenis ini hasil pembiakan dalam usaha menambah jumlah Idea Lynceus di habitat asalnya.

Menjelaskan mengenai pembiakan rama-rama jenis itu, Qurratu A’in berkata peratusan untuk melihat kemandirian spesies tersebut yang mampu membesar sehingga 165 milimeter (mm) semakin tinggi apabila dibiakkan di dalam makmal sehingga boleh mencapai tahap 90 peratus.

Beliau berkata bagaimanapun bukan mudah untuk membiakkan Idea lynceus ini kerana memerlukan sejenis pokok renek dari jenis Agnosma sp, yang juga sukar untuk dibiakkan walaupun berada dalam persekitaran terkawal.

Katanya di pusat konservasi berkenaan, satu pertiga daripada 2.83 hektar kawasan itu ditanam dengan pokok renek Agnosma sp ini namun daripada 100 batang pokok yang ditanam, hanya satu batang pokok sahaja yang mampu hidup.


50 anak yatim teruja berbuka di hotel

AYER KEROH 30 Mac – Meskipun tanpa ditemani ibu atau ayah, keriangan jelas terpancar pada wajah 50 anak-anak yatim yang diraikan pada majlis berbuka puasa di sebuah hotel, di sini, baru-baru ini.

Biro Kebajikan Pertubuhan Perkumpulan Perempuan Negeri Melaka Roszita Derus berkata, selain menjamah hidangan menyelerakan peserta turut dibawa merasai pengalaman menikmati keindahan pemandangan sekitar Bandaraya Melaka di ‘Sky Tower’.

“Penganjuran ini bertujuan untuk meraikan anak-anak yatim, biarlah mereka jamah hidangan istimewa di tempat dalam suasana berbeza, kami harap mereka berasa masih disayangi.

“Menerusi program ini kami harap ia dapat mengeratkan perasaan kasih sayang, tali persaudaraan sesama Muslim dan rasa prihatinan masyarakat terhadap golongan kurang bernasib baik,” katanya.

Menurutnya, selain majlis berbuka puasa, peserta turut menerima sumbangan disampaikan pihak pengurusan Hospital Putra bertujuan meringankan beban mereka dalam membuat persiapan raya.


KPDNHEP guna teknik penyamaran pantau harga tidak munasabah di premis makanan

Timbalan Menterinya Datuk Rosol Wahid berkata ia susulan terdapat rungutan oleh pengguna mengenai harga makanan yang tidak diturunkan meskipun harga bahan mentah seperti ayam kini jauh lebih murah berbanding beberapa bulan lepas.

Beliau berkata penurunan harga makanan dilihat perlu dibuat selaras dengan harga bahan mentah yang semakin stabil hasil intervensi dan langkah penyelesaian oleh kerajaan untuk mengatasi isu kenaikan harga barang keperluan asas sebelum ini termasuk menerusi pemberian subsidi, penetapan harga siling dan Jualan Murah Keluarga Malaysia yang turut memanfaatkan peniaga makanan.

“Kita serius mengenai perkara tersebut kerana contohnya apabila harga ayam naik, esok tu juga harga makanan seperti nasi ayam terus naik sebagai contoh daripada RM8 jadi RM12.

“Sekarang ini, harga ayam telah turun tetapi kita perhatikan masih ramai peniaga belum turunkan harga makanan,” katanya kepada pemberita selepas merasmikan Mesyuarat Agung Tahunan Persatuan Pegawai Syariah Negeri Terengganu Ke-3 di sini hari ini.

Beliau berkata jumlah pegawai penguat kuasa yang menyamar dengan berpakaian biasa seperti orang awam bergantung kepada keperluan di setiap negeri dan aktiviti penyamaran ini akan kerap dilakukan di bandar besar yang mempunyai banyak premis makanan.

Dalam pada itu, Rosol menyeru pengguna supaya segera melaporkan kepada kementerian sekiranya mereka mendapati terdapat premis makanan menaikkan harga secara tidak wajar.

“Kita (KPDNHEP) boleh ambil tindakan di bawah Akta Kawalan Harga dan Anti Pencatutan (AKHAP) 2011 kerana mengambil keuntungan berlebihan namun sekiranya ada kes, kita siasat dan kaji terlebih dahulu misalnya peniaga tersebut beli bahan mentah pada harga berapa ringgit dan sebagainya. Kalau kita dapati harga makanan yang dijual tidak patut dinaikkan sebegitu rupa, kita akan ambil tindakan,” katanya.


Pantau gerakan ajaran sesat Hadi Minallah di Melaka – Mufti

JASIN 11 Ogos – Jawatankuasa Fatwa Negeri bersama Jabatan Agama Islam Melaka (JAIM) terus memantau sekiranya wujud aktiviti yang mempunyai elemen kumpulan ajaran sesat Hadi Minallah di negeri ini.

Mufti Melaka, Datuk Wira Abdul Halim Tawil berkata pihaknya sentiasa berhubung dengan Cawangan Khas Polis Diraja Malaysia (PDRM), Bukit Aman, bagi mendapatkan maklumat berhubung aktiviti kumpulan itu.

Beliau berkata demikian kepada pemberita selepas Hari Bertemu Pelanggan Kerajaan Negeri Melaka dan Sambutan Minggu Kesedaran Derma Organ Peringkat Negeri Melaka di Dewan Alamanda Jasin, di sini hari ini.

Berdasarkan video itu, seorang lelaki mendakwa dirinya sebagai pengasas ajaran itu, Wayang Hadi Kesumo atau Hadi Minallah Aminnullah Ahmad berasal dari Indonesia yang mengaku tiada agama menyebarkan fahaman makrifat sesat, Nur Muhammad serta pluralisme agama yang dakwanya tuhan tidak melihat kepada agama selain turut menolak hadis.


Penganggur didakwa bunuh teman wanita

KLANG, 4 Julai – Seorang penganggur dihadapkan ke Mahkamah Majistret di sini hari ini atas pertuduhan membunuh teman wanitanya di rumah lelaki itu pada bulan lepas.

Lee Wei Shen, 24, mengangguk faham selepas pertuduhan terhadapnya dibacakan di hadapan Majistret Amirul Asyraf Abd Rasid yang kemudiannya menetapkan 7 Sept depan untuk sebutan kes bagi mendapatkan laporan kimia, toksikologi, bedah siasat dan forensik.

Lee didakwa membunuh seorang remaja perempuan berumur 16 tahun di sebuah rumah di Kampung Idaman, Pelabuhan Klang pada 3.40 pagi 26 Jun lepas. Dia dituduh mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.

Media sebelum ini melaporkan seorang pelajar perempuan berusia 16 tahun mati dipercayai dibunuh oleh teman lelakinya di rumah lelaki itu di Kampung Idaman.


Maklum kepada polis jika jiran langgar SOP Aidilfitri- KP Perlis

KANGAR 10 Mei. – Orang ramai dinasihatkan agar memerhati kawasan kejiranan mereka dan memaklumkan kepada polis sekiranya terdapat individu yang pulang beraya ke kampung tanpa kebenaran daripada pihak berkuasa, kata Ketua Polis Perlis Datuk Surina Saad.

Beliau berkata maklumat sedemikian diperlukan bagi membolehkan pihak polis mengambil tindakan tegas terhadap individu yang masih berdegil dan tidak mematuhi Prosedur Operasi Standard (SOP) Aidilfitri 2021.

“Polis Perlis juga akan tingkatkan jumlah keanggotaan dalam memastikan pematuhan SOP serta akan mengambil tindakan tegas terhadap individu di kawasan perumahan…termasuk memperketatkan kawalan di sempadan negeri, stesen bas dan stesen keretapi,” katanya ketika dihubungi Bernama hari ini.

Surina juga menasihati orang ramai agar mematuhi SOP Aidilfitri yang ditetapkan oleh kerajaan dan berada di rumah kecuali mempunyai urusan penting.

Menurut beliau kadar pematuhan SOP di Perlis adalah tinggi iaitu 98 peratus dan berharap orang ramai terus mematuhi ketetapan tersebut bagi mengekalkan Perlis sebagai negeri hijau dan seterusnya memutuskan rangkaian jangkitan COVID-19.

Mengulas mengenai jumlah kenderaan yang dikesan bertambah di Perlis sejak beberapa hari kebelakangan ini, Surina berkata jumlah kemasukan kenderaan ke negeri itu tidak serius iaitu sekitar lima peratus berbanding hari biasa.

“Peningkatan jumlah kenderaan adalah berpunca daripada ibu bapa yang mengambil anak-anak mereka yang menuntut di institusi pengajian tinggi sekitar negeri ini untuk pulang beraya di samping kemasukan penduduk dari Kedah yang berulang-alik bekerja di Perlis,” katanya.

Sementara itu Ketua Polis Daerah Kangar Superintendan Wari Kiew berkata, pihaknya akan melakukan rondaan pematuhan SOP Aidilfitri secara menyeluruh di sekitar Kangar bermula hari ini.

“Hari Raya nanti, kita akan ‘all out’ termasuk melakukan rondaan dari rumah ke rumah bagi memastikan orang ramai mematuhi SOP yang telah ditetapkan.


Muaythai Melaka bawa pulang enam pingat emas

AYER KEROH 2 Feb – Atlet muaythai Melaka beraksi cemerlang apabila merangkul enam pingat emas, empat perak dan enam gangsa dalam Kejohanan Muaythai Antara Kelab-kelab Persatuan Muaythai Malaysia (PMM) Kebangsaan 2022.

Kejohanan yang berlangsung 27 hingga 30 Jan di South City Plaza Seri Kembangan itu menyaksikan dua atlet cilik menjadi antara penyumbang pingat emas buat Melaka.

Mereka ialah Tuan Putra Shahwira Tuan Afendi, 9 yang beraksi dalam kategori 30 kilogram (kg) dan Wan Ayub Wan Asmadi (8 tahun-21kg).

Selain itu, emas turut disumbang oleh seorang atlet remaja berusia 16 tahun dalam kategori 54kg Ahmad Faid Ahmad Aslan, selain atlet wanita Nur Atiqah Zainuddin yang beraksi dalam kategori senior 60kg.

Dua lagi emas masing-masing disumbang atlet senior dalam kategori 54kg dan 81kg iaitu Che Wan Saiful Che Wan Mohd yang juga atlet SUKMA Melaka dan Mohd Afiq Mohd Yassin.

Menurut Presiden Presiden Persatuan Muaythai Negeri Melaka Emrito @ Haris Alias, kejayaan membawa pulang 16 pingat itu dianggap cukup membanggakan dan memberi petunjuk positif dalam mengembangkan lagi sukan itu di bumi bersejarah.

“Pada awalnya kita meletakkan sasaran lima pingat emas, tetapi alhamdulillah kita melebihi sasaran itu apabila membawa pulang enam emas, empat perak dan enam gangsa.

“Ia satu pencapaian cukup membanggakan dan pada masa sama ia juga menjadi satu medan menimba pengalaman buat 30 atlet yang dihantar pada kejohanan berkenaan,” katanya kepada Melaka Hari Ini.

Dalam pada itu, beliau memaklumkan, setakat ini seramai tiga atlet muaythai Melaka telah tersenarai dalam pemilihan Fasa 4 untuk beraksi di Sukan Sea Hanoi, Vietnam yang dijadual pada pertengahan Mei depan.

Katanya, atlet itu ialah Wan Muhammad Sabri Wan Mohd Zuki dalam kategori 63.5kg -Muaythai; Che Wan Saiful Che Wan Mohd (54kg – kickboxing) dan Nur Atiqah Zainuddin (60kg – low kick boxing).


COVID-19: 276 kluster dikesan, 125 tamat – Dr. Adham Baba

KUALA LUMPUR 10 Nov. – Sebanyak 276 kluster dikesan di negara ini setakat ini sejak pandemik COVID-19 melanda negara ini akhir tahun lepas dengan 151 daripadanya masih aktif, manakala 125 telah tamat.

“…diikuti dengan Kluster Tempat Kerja iaitu 63 kluster; Kluster Pusat Tahanan (sembilan); Kluster Kumpulan Berisiko (anggota kesihatan dan warga emas – sembilan kluster); Kluster Keagamaan (selain kluster Tabligh Seri Petaling – tiga kluster) dan Kluster Import (tiga kluster),” katanya dalam satu jawapan bertulis pada sesi Waktu Pertanyaan-pertanyaan Menteri di Persidangan Dewan Rakyat di sini hari ini.

Beliau menjawab soalan Mohd Fasiah Mohd Fakeh (Bersatu-Sabak Bernam) yang meminta menteri kesihatan menyatakan bilangan kluster yang menyebarkan pandemik COVID-19 di negara ini dan bilangan yang telah dikawal sepenuhnya serta bilangan yang masih aktif terkini.

Dr Adham berkata kluster terbesar yang pernah dilaporkan kepada Crisis Preparedness and Response Centre (CPRC) Kebangsaan Kementerian Kesihatan (KKM) adalah Kluster Tabligh Sri Petaling.

“Kes pertama bagi kluster itu adalah pada 11 Mac dan kluster diisytihar tamat pada 8 Julai. Kes-kes indeks merupakan individu-individu yang menghadiri perhimpunan keagamaan di Masjid Sri Petaling dan punca jangkitan adalah dipercayai dari jangkitan import dari Indonesia,” katanya.


Merlimau Berpeluh diadakan setiap bulan

MERLIMAU 28 Julai – Penganjuran program sihat Merlimau Berpeluh dijangka diadakan setiap bulan ekoran respon yang luar biasa daripada orang ramai.

Exco Kesihatan dan Anti Dadah negeri, Dr Muhamad Akmal Saleh berkata, program itu bukan sahaja mendapat reaksi baik daripada warga Merlimau malah disertai masyarakat luar dari negeri Melaka.

Menurutnya, selain dapat kekal sihat,  dengan aktiviti seperti itu, program Merlimau Berpeluh juga dapat mewujud jalinan silaturrahim antara peserta melalui  beriadah.

“Ada lebih 2,000 orang yang hadir dan menyertai program tersebut, tidak termasuk yang datang memeriahkan karnival itu yang berlangsung sehingga malamnya,” katanya.

Dr Akmal yang juga Ahli Dewan Undangan Negeri (ADUN) Merlimau berkata, pelbagai acara seperti senamrobik yang diadakan berjaya menarik penyertaan peserta dari pelbagai bangsa.

Katanya, selain program sihat, karnival itu juga mempelbagaikan acara menarik khusus untuk golongan remaja antaranya permainan atas talian Mobile Legend dan pertunjukan Auto Show selain acara Malam Seni Anak Muda.


Bas terbakar, 44 pelajar kolej matrikulasi Kedah selamat

GERIK, 10 September – Seramai 44 pelajar Kolej Matrikulasi  Kedah (KMK), Changlun, Kedah terselamat apabila bas persiaran yang dinaiki terbakar di Kilometer 39.5 Jalan Raya Timur Barat dekat Tasik Banding di sini hari ini.

Jurucakap Jabatan Bomba dan Penyelamat Perak berkata sebuah jentera dengan pegawai dan anggota dikerahkan ke lokasi kejadian selepas pihaknya menerima panggilan kecemasan pada 2.05 petang.

“Bagaimanapun, semua penumpang termasuk pemandu bas tidak mengalami sebarang kecederaan apabila berjaya keluar sendiri dari kenderaan itu dan berada di jarak yang selamat sebelum api marak,” katanya dalam satu kenyataan.


Timbalan menteri luar adakan lawatan rasmi ke Turki, Qatar, Iran

KUALA LUMPUR 31 Mac – Timbalan Menteri Luar Datuk Kamarudin Jaffar akan mengadakan lawatan rasmi ke Turki, Qatar dan Iran mulai esok hingga 6 April.

Kementerian Luar (Wisma Putra) dalam satu kenyataan hari ini berkata lawatan berkenaan memperlihatkan betapa Malaysia memberi perhatian terhadap hubungan dan kerjasama dengan tiga negara di Asia Barat itu.

“Agenda utama adalah untuk memperkukuhkan lagi kerjasama sedia ada, termasuk perkara berkaitan pemulihan pasca pandemik COVID-19, serta bertukar-tukar pandangan mengenai isu serantau dan antarabangsa yang menjadi kepentingan bersama,” kata kenyataan itu.

Lawatan berkenaan dilaksanakan di bawah prosedur operasi standard (SOP) yang ketat seperti dipersetujui Kementerian Kesihatan, Majlis Keselamatan Negara serta pihak berkuasa kesihatan Turki, Qatar dan Iran.


Tiga dikhuatiri tertimbus tanah runtuh di Ampang

AMPANG 10 Mac – Sekurang-kurangnya empat individu dikhuatiri tertimbus dalam kejadian tanah runtuh di Jalan Teratai, Taman Bukit Permai petang tadi.

Pengarah Bomba Selangor, Norazam Khamis berkata, pihaknya menerima panggilan kira-kira jam 5.52 petang sebelum anggota Balai Bomba dan Penyelamat (BBP) Pandan bergegas ke lokasi kejadian.

“Dua daripada kediaman itu tertimbus. Hasil maklumat awam, terdapat empat mangsa dilaporkan masih tertimbus dan seorang daripada mereka ditemui dengan selamat.


Lebih 1,300 kenderaan diarah berpatah balik semalam

KUANTAN 10 Mei. – Sejumlah 1,333 kenderaan yang cuba merentas negeri di seluruh negara telah diarahkan berpatah balik semalam, kata Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Abd Rahim Jaafar.

Beliau berkata terdapat daripada mereka yang melalui Sekatan Jalan Raya (SJR) dengan borang kebenaran yang tidak mempunyai tandatangan dan cap daripada pihak polis.

“Mereka ini ada yang mencuba nasib, mungkin mereka rasa ada anggota polis yang akan terlepas pandang dan sebagainya,” katanya kepada pemberita selepas meninjau SJR di Tanjung Lumpur di sini hari ini yang turut dihadiri Ketua Polis Daerah Kuantan Asisten Komisioner Mohamad Noor Yusof Ali.

Beliau berkata sebanyak 361 Sekatan Jalan Raya (SJR) telah dilaksanakan susulan rentas daerah dan negeri tidak dibenarkan kecuali dengan kebenaran polis bermula hari ini membabitkan lebih 6,500 anggota pasukan itu di seluruh negara.

Katanya, menerusi SJR polis mengesan pelbagai taktik dan helah dilakukan oleh masyarakat antaranya menggunakan pas kerja untuk melepasi sekatan polis sedangkan mereka hendak pulang ke kampung untuk beraya selain tidak mempunyai surat kebenaran polis.

Ditanya mengenai tindakan individu yang membakar penghadang dan kawat duri yang didirikan oleh pihak polis berikutan berang laluan tikus itu ditutup, beliau berkata semua pihak harus mematuhi undang-undang yang ditetapkan.

“Ada yang tidak puas hati dan ambil tindakan sendiri jadi saya seru kepada mereka sila patuhi undang-undang, langkah berkenaan diambil semata-mata untuk memutuskan rantaian COVID-19, penduduk diminta bersabar,” katanya.

Media hari ini melaporkan akibat terlalu marah laluan tikus ditutup, segelintir penduduk di Besut, Terengganu bertindak liar dengan membakar penghadang dan kawat duri yang telah didirikan oleh pihak polis pada Ahad.

Sementara itu, Abd Rahim berkata pihaknya menerusi Op Benteng saban hari telah menggagalkan penyeludupan mercun dan bunga api ke dalam negara ini.

Tanpa mendedahkan butiran tangkapan dan rampasan beliau berkata, kegiatan itu bukan sahaja berlaku di sempadan Malaysia dan Thailand tetapi turut melibatkan beberapa negeri antaranya Negeri Sembilan dan Johor.


‘Cara baharu’ Mat lebih cepat

DUYONG 10 Ogos – Empat kediaman sebelum ini kelihatan uzur, berwajah baru selepas menjalani proses baik pulih hasil bantuan dihulurkan Ahli Dewan Undangan Negeri (Adun) Duyong Mohd Noor Helmy Abd Halem, menggunakan ‘cara baharu yang diperkenalkannya.

Katanya, menggunakan cara baharu pihaknya akan menampung kos membeli barangan, manakala pemilik kediaman pula membayar kos upah kontraktor atau tukang dilantik.

“Kalau ikut cara sebelum ini, kena tunggu agak lama sebelum permohonan diluluskan selain peruntukan juga tidak banyak. Tetapi atas dasar mahu cepatkan proses baik pulih saya perkenalkan kaedah baharu ini.

“Namun saya perlu lakukan pemilihan, bukan pilih atas dasar kroni tetapi mereka yang betul-betul layak dan tidak berkemampuan sahaja,” katanya ketika dihubungi, semalam.

Mohd Noor Helmy berkata, selain usia yang sudah lama, antara kerosakan kerap dikesan pada kediaman berkenaan adalah bahagian bumbung yang bocor.

Beliau yang mesra dengan panggilan Mat sentiasa berusaha membantu penduduk memerlukan dan mengimpikan agar setiap rumah di DUN Duyong menerima agihan bantuan daripada pihaknya.


Malaysia tangga ke-13 dalam senarai Indeks Pemulihan COVID-19 Nikkei

KUALA LUMPUR, 11 Jan – Kedudukan Malaysia di tangga ke-13 berbanding 115 pada Ogos tahun lepas dalam senarai terbaharu Indeks Pemulihan COVID-19 Nikkei menunjukkan negara kini berada di landasan yang tepat dalam menangani pandemik itu.

Menteri Kanan Pertahanan Datuk Seri Hishammuddin Tun Hussein berkata ini juga menunjukkan negara menuju situasi lebih baik dan semakin hampir kepada pemulihan dengan jumlah kes yang rendah, kadar vaksinasi lebih baik serta langkah penjarakan sosial lebih longgar.

Hishammuddin juga berkata keutamaan kerajaan ketika ini ialah menurunkan lagi jumlah kes harian, meningkatkan kadar vaksinasi khususnya dos penggalak dan membawa negara ke Fasa Endemik.

“Ia bukan mudah namun kita berkemampuan untuk melaksanakannya,” katanya pada sidang media selepas mesyuarat Menteri-Menteri Kuartet COVID-19 di sini hari ini.

Beliau berkata perkara itu boleh dicapai dengan syarat semua pihak kekal berwaspada, terus mempunyai rasa tanggungjawab untuk mematuhi prosedur operasi standard (SOP), yakin dengan keberkesanan vaksin termasuk dos penggalak serta melakukan ujian pengesanan secara berkala selain mengamalkan TRIIS (uji, lapor, asing, maklum dan dapatkan) sebaik mungkin.

Hishammuddin turut merakamkan penghargaan dan ucapan tahniah kepada semua pihak terutama petugas barisan hadapan serta rakyat yang disifatkan sebagai cekal, tabah, kuat semangat dan berdisiplin dalam melaksanakan usaha menangani penularan COVID-19 termasuk mematuhi SOP ditetapkan kerajaan.

Berdasarkan Indeks Pemulihan COVID-19 Nikkei setakat 31 Dis 2021, Malaysia di tangga ke-13 dengan 66.5 mata manakala Bahrain menduduki tempat teratas dengan 82 mata diikuti Chile (76.5 mata) dan Taiwan (75.5 mata).

Kedudukan lebih tinggi sesebuah negara atau wilayah dalam indeks itu menunjukkan ia semakin hampir kepada pemulihan dengan jumlah kes COVID-19 yang rendah, kadar vaksinasi lebih baik dan langkah penjarakan sosial yang kurang ketat.- BERNAMA


Jazlan tak patut cakap begitu terhadap PM – Abdul Rahman

TABOH NANING 23 Jun – Kritikan terhadap Perdana Menteri, Datuk Seri Ismail Sabri Yaakob sepatutnya perlu pada saluran betul bagi menyatakan pandangan terhadap pemimpin negara itu, kata Ahli Majlis Tertinggi UMNO Datuk Seri Abdul Rahman Mohamad.

Abdul Rahman berkata, kenyataan Timbalan Pengerusi Badan Perhubungan UMNO Johor, Datuk Nur Jazlan Mohamed yang mengkritik Ismail Sabri secara terbuka baru-baru ini disfiatkan sesuatu yang tidak wajar.

Malah ujarnya, sepatutnya beliau sendiri perlu melaksanakan pertemuan dengan pemimpin itu sekiranya mempunyai sebarang pendapat mahupun idea yang boleh dibantu dalam menerajui kepimpinan negara.

“Jadi kalau ada sikit-sikit lekat duri dalam daging ini sukar kita nak keluarkan, takkan seorang Ketua UMNO Bahagian sanggup perlekehkan Perdana Menteri yang datang dengan UMNO sendiri?

“Beliau perlu pertimbangkan dengan pemikiran yang waras dan ia perlu ada pertemuan empat mata kerana bagi saya Perdana Menteri amat terbuka kepada sesiapa pada bila-bila masa boleh berjumpa dengannya,” katanya.

Beliau berkata demikian pada sidang media selepas Majlis Penyampaian Sijil Kursus Pendidikan Awal Kanak-Kanak (SPAK) 2022 diadakan di Dewan Puncak Ilmu, Kem Permata Resort, Ayer Paabas, di sini hari ini.

Hadir sama, Ahli Dewan Undangan Negeri (ADUN) Taboh Naning, Zulkiflee Md Zin, Ketua Pengarah KEMAS, Datuk Mohamad Bidin serta tetamu lain.

Terdahulu media melaporkan, Nur Jazlan telah mengeluarkan kritikan terbukanya yang menganggap Ismail Sabri sebagai Perdana Menteri dan UMNO yang paling lemah dalam sejarah negara.


Polis tahan lelaki hina Islam di media sosial

KUALA LUMPUR, 17 Julai – Polis menahan seorang lelaki berumur 39 tahun yang disyaki menghina agama Islam di media sosial, di sebuah rumah di Puchong dekat sini, kira-kira pukul 12.30 tengah hari tadi.

Ketua Polis Daerah Serdang ACP A.A Anbalagan dalam kenyataan hari ini berkata siasatan mengenainya sedang dijalankan oleh Unit Siasatan Jenayah Terkelas (USJT) Ibupejabat Polis Bukit Aman, mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.

Terdahulu tular sebuah video berdurasi 36 saat memaparkan seorang lelaki dikatakan menghina Nabi Muhammad SAW, Allah SWT serta agama Islam, dan turut mencabar pertubuhan badan bukan kerajaan yang berkaitan untuk bersemuka dengannya.

Turut tular hari ini adalah beberapa klip video yang memaparkan lelaki terbabit dipukul di hadapan rumahnya oleh beberapa individu yang tidak dikenali, dipercayai berpunca daripada cabarannya itu.

Anbalagan yang turut menasihatkan orang ramai supaya tidak mengambil sebarang tindakan di luar batasan undang-undang berkata siasatan juga sedang dijalankan terhadap individu yang dilihat memukul lelaki itu. – BERNAMA


KKM sasar 50 peratus kanak-kanak terima vaksin COVID-19 sebelum persekolahan bermula

SEREMBAN, 13 Mac – Kementerian Kesihatan (KKM) menyasarkan 50 peratus kanak-kanak berusia lima hingga 11 tahun di negara ini menerima suntikan vaksin COVID-19 melalui Program Imunisasi COVID-19 Kebangsaan Kanak-Kanak (PICKids) sebelum sesi persekolahan bermula minggu depan.

Justeru, Menteri Kesihatan Khairy Jamaluddin menyeru ibu bapa segera membawa anak masing-masing menerima suntikan vaksin tersebut agar dapat melindungi mereka daripada kesan buruk sekiranya dijangkiti COVID-19.

“Apa yang membimbangkan adalah kemasukan kanak-kanak ke unit rawatan rapi (ICU) akibat COVID-19. Sekarang ini hanya 32 peratus sahaja kanak-kanak berusia lima hingga 11 tahun menerima suntikan.

“Jangan ambil sikap ‘tunggu dan lihat’, sekolah akan dibuka seminggu lagi, saya merayu segeralah mendapatkan suntikan vaksin untuk anak-anak. Vaksin tidak boleh cegah jangkitan tetapi dapat melindungi anak kita daripada kesan gejala buruk COVID-19,” katanya kepada pemberita selepas menghadiri program khidmat komuniti anjuran Persatuan Pembantu Perubatan Malaysia di sini hari ini.

Pada program itu, Khairy berkata KKM mencadangkan Bulan Pemeriksaan Kesihatan diadakan pada Julai ini bagi mengalakkan lebih ramai masyarakat berusia 40 tahun ke atas menjalani saringan kesihatan secara percuma di hospital dan klinik kesihatan kerajaan.

Beliau berkata KKM juga melakukan program ‘outreach’ bagi saringan kesihatan kepada penerima B40 di kawasan luar bandar dan pedalaman yang turut melibatkan pengamal perubatan swasta di bawah program Skim Peduli Kesihatan untuk Kumpulan B40 (PeKa B40).

“Kita buat keputusan di kementerian supaya satu bulan pada tahun ini dikhususkan untuk melaksanakan saringan kesihatan, saya akan umumkan tarikh dan sasaran berapa juta individu yang akan kita saring pada bulan tersebut,” katanya.

Beliau berkata susulan negara berdepan pandemik COVID-19 dalam tempoh dua tahun ini, tidak banyak program perkhidmatan kesihatan bukan COVID-19 dapat dilaksanakan dan kini adalah masa sesuai untuk melaksanakan program kesedaran kesihatan tersebut.

Khairy berkata usaha itu perlu dilakukan pihak berwajib kerana ketika ini hanya 561,000 daripada 4.9 juta penerima PeKa B40 mendapatkan manfaat daripada program berkenaan.- BERNAMA


Belum berani ‘buang’ pelitup muka

AYER KEROH 7 September – Biarpun pemakaian pelitup muka dalam bangunan atau tempat tertutup adalah pilihan, namun rata-rata orang ramai masih memilih mengamalkan penggunaannya.

Pekerja swasta Sarah Aida Abdul Hadi, 38, berkata, pemakaian pelitup muka bukan satu isu yang perlu dipertikaikan namun ia bergantung kepada langkah berjaga-jaga setiap individu itu.

“Sebagai langkah berjaga-jaga, saya akan sentiasa memastikan anak-anak memakai pelitup muka kerana sudah menjadi kebiasaan mereka, saya akan ingatkan anak-anak sentiasa pakai dan mereka pun sudah biasa.

“Setiap kali mahu keluar rumah mereka (anak-anak) akan tanya pada saya di mana pelitup, ini sebagai langkah berjaga-jaga yang keluarga saya amalkan,” kata ibu kepada dua anak ini.

Seorang lagi, Mimie Azura Abu Bakar, 41, turut mewajibkan keluarganya untuk sentiasa memakai pelitup muka untuk pergi kemana-mana selagi ianya kawasan tertutup.

“Kalau kerajaan tidak wajibkan pakai pelitup muka, saya tetap mewajibkan anak-anak dan keluarga untuk pakai sebab kita tidak tahu dekat luar sana virus yang masih merebak.

“Ditambah pula anak-anak saya mudah jatuh sakit disebabkan sekarang macam-macam penyakit atau virus yang ada, saya tetap teruskan amalan pakai pelitup muka sama ada ke sekolah, kedai runcit atau ke pusat membeli-belah,” katanya.

Manakala, Noor Farhanah Syahirah Othman, 30, menasihatkan orang ramai supaya tidak mementingkan diri biarpun kerajaan telah mengumumkan penggunaan pelitup muka tidak diwajibkan lagi.

“Contohnya di pusat membeli-belah, sekolah saya masih amalkan penggunaan pelitup muka khususnya untuk anak-anak, tetapi kalau ada aktiviti di luar sekolah tidak perlu pakai sebab mereka akan berpeluh dan boleh menimbulkan ruam di muka.

“Cuma bagi mereka yang tidak sihat ada simtom seperti batuk, selesema atau demam pakailah pelitup muka, kita jangan pentingkan diri sehingga membahayakan orang lain,” katanya yang menetap di Taman Maju Jasin.

Terdahulu Kementerian Kesihatan (KKM) memutuskan pemakaian pelitup muka di dalam bangunan, kawasan dan ruang tertutup dijadikan sebagai pilihan berkuat kuasa serta-merta.

Menteri Kesihatan Khairy Jamaluddin, berkata ketetapan baharu itu bagaimanapun bergantung kepada pemilik premis sama ada mahu menentukan pengunjung memakainya atau sebaliknya.


Agong zahir harapan MoU kerajaan, PH akhiri kemelut politik

KUALA LUMPUR 15 Sept – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan harapan bahawa Memorandum Persefahaman (MoU) Transformasi dan Kestabilan Politik yang dimeterai antara kerajaan dan Pakatan Harapan (PH) pada Isnin, dapat mengakhiri kemelut politik dengan segera.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata, Seri Paduka turut menzahirkan harapan agar semua Ahli Dewan Rakyat dapat mengetepikan agenda politik dengan bersatu hati serta bersepakat berusaha menangani pandemik COVID-19 demi kepentingan rakyat dan negara.

“Yang di-Pertuan Agong menzahirkan rasa syukur dan sukacita dengan pendekatan bersejarah kerjasama rentas parti yang telah dimeterai melalui MoU Transformasi dan Kestabilan Politik pada 13 Sept lepas.

“Seri Paduka mengulangi pandangan Baginda bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kelembapan ekonomi akibat pandemik COVID-19,” kata Ahmad Fadil.

Ahmad Fadil berkata, Seri Paduka menegaskan pemeteraian MoU itu juga selaras dengan pendirian Raja-Raja Melayu akan pentingnya pembentukan kerajaan yang stabil dan berfungsi dengan cekap serta berhemah dalam keadaan negara menghadapi pelbagai krisis.

“Oleh hal demikian, Seri Paduka menasihati Ahli-ahli Dewan Rakyat supaya memberikan keutamaan kepada kemaslahatan rakyat dan kesejahteraan negara pada sesi sidang Parlimen yang kini sedang berlangsung.

“Seri Paduka turut menasihati Ahli-ahli Dewan Rakyat supaya mengembalikan fokus kepada usaha memerangi pandemik COVID-19 serta membawa kembali sinar kepada rakyat dan negara,” katanya.

Datuk Pengelola Bijaya Diraja berkata, Al-Sultan Abdullah menzahirkan keyakinan bahawa selari dengan kestabilan politik dan peningkatan kadar vaksinasi penduduk serta bantuan tambahan oleh kerajaan, proses pemulihan ekonomi negara dapat dipercepatkan yang mana faktor-faktor itu merupakan kunci kepada keyakinan semua pihak yang berkaitan dan para pelabur.

Sehubungan itu, Ahmad Fadil berkata Seri Paduka menegaskan kerajaan perlu mempercepatkan penggubalan dasar-dasar yang mesra perniagaan dan pelaburan bagi meningkatkan lagi daya saing negara.

Dalam pada itu, beliau berkata Al-Sultan Abdullah menyeru seluruh rakyat menzahirkan solidariti dan sokongan padu kepada para petugas barisan hadapan dengan bersama berganding bahu berdisiplin mematuhi prosedur operasi standard (SOP) dan semua perintah yang telah ditetapkan kerajaan.

“Seri Paduka turut menyeru seluruh rakyat agar bertenang dan bersama Baginda mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera,” kata Ahmad Fadil.


Malaysia umum status tunai haji, solat Jumaat lusa

PUTRAJAYA 9 Jun — Keputusan sama ada Malaysia akan menghantar jemaah haji untuk mengerjakan ibadah itu pada tahun ini akan diumumkan Khamis ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Turut akan diumumkan pada Khamis ini adalah Prosedur Operasi Standard (SOP) berkenaan keluasan dan kapasiti bagi solat jemaah dan solat Jumaat dalam tempoh Perintah Kawalan Pergerakan Pemulihan (PKPP), katanya.

“Satu kenyataan rasmi akan kita kemukakan selewat-lewatntnya Khamis ini untuk menjawab sebarang bentuk persoalan tentang solat Jumaat dan solat jemaah,” katanya dalam sidang media bersempena Pembentangan Kad Laporan Mei 2020, di sini hari ini.

Beberapa negara seperti Indonesia dan Singapura sebelum ini dilaporkan memutuskan untuk tidak menghantar jemaahnya menunaikan haji bagi tahun ini dengan alasan kesihatan dan keselamatan berikutan pandemik COVID-19 yang masih belum pulih.

Zulkifli berkata Malaysia akan mengadakan perbincangan khusus dan rasmi dengan pelbagai pihak berautoriti berhubung dasar yang akan diputuskan termasuk berkaitan status tunai haji dan solat Jumaat dan berjemaah.


Bajet 2023 Negeri Melaka: Jangan lupakan belia, sukan – Exco

BANDA HILIR 3 Disember – Pembentangan Bajet 2023 Negeri Melaka pada 12 Disember ini diharap akan turut memberi tempias kepada golongan belia dan sektor sukan.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berharap bajet khas diwujudkan untuk belia dan sukan memandangkan pelbagai program pembangunan perlu diteruskan sepanjang tahun depan.

“Saya berharap berilah perhatian kepada belia-belia terutama di negeri ini kerana ada banyak persatuan belia yang diwujudkan, namun mereka berdepan kekangan dana.

“Kita sedar, selepas fasa pendemik COVID-19, kita baru sahaja dalam proses pemulihan dan Melaka tidak mempunyai bajet yang besar seperti negeri lain.

“Tetapi sebagai Exco yang bertanggungjawab, saya akan cuba yang terbaik untuk memperjuangkan bajet khas bagi belia dan sukan serta NGO ini dapat diwujudkan,” katanya.

Beliau berkata demikian pada sidang akhbar selepas mewakili Ketua Menteri merasmikan Program Karnival Sukan Inspire OKU Aktif Peringkat Negeri Melaka di sebuah kompleks beli-belah, di sini, hari ini.

Hadir sama, Pengarah Jabatan Belia dan Sukan (JBS) Negeri Melaka Khairul Adri Rosli dan Pengarah Majlis Sukan Negara (MSN) Negeri Melaka Mohd Asri Ninggal.

Mengulas mengenai pembangunan sukan OKU di Melaka, Shanmugam berkata, sejumlah lebih RM100,000 telah diagihkan bagi menjalankan pelbagai program dan aktiviti sepanjang tahun ini.

Pada masa sama, pihaknya akan memastikan atlet-atlet OKU Negeri Melaka yang meraih kejayaan cemerlang dan telah membanggakan negeri dalam apa jua kejohanan akan turut sama menerima insentif yang disediakan Kerajaan Negeri.


Peguam Najib diberi amaran tiada lagi penangguhan soal saksi dalam bicara 1MDB

KUALA LUMPUR, 11 Okt – Hakim Mahkamah Tinggi Datuk Collin Lawrence Sequerah memberi amaran kepada pasukan pembelaan Datuk Seri Najib Tun Razak dalam kes 1Malaysia Development Berhad (1MDB) bahawa mereka tidak lagi dibenarkan untuk menangguhkan menyoal balas mana-mana saksi pendakwaan.

Hakim itu berkata demikian ketika peguam Wan Aizuddin Wan Mohammed meminta pemeriksaan balas ke atas saksi pendakwaan ke-40 iaitu bekas Pengarah Urusan AmInvestment Bank Berhad Kok Tuck Cheong, ditangguhkan.

Wan Aizuddin memberitahu mahkamah, peguam utama Tan Sri Muhammad Shafee Abdullah mempunyai satu lagi kes di hadapan Pesuruhjaya Kehakiman Datuk Azhar Abdul Hamid.

“Yang Arif, pihak pendakwaan tidak dapat memanggil saksi baharu kerana tiga saksi masih belum selesai memberi keterangan. Kami mempunyai saksi yang telah disenaraikan.

“Kami semua perlu membuat pelarasan. Saya ada perbicaraan kes yang masih belum selesai dan telah meminta hakim untuk melapangkan perbicaraan itu, kami juga membuat penyesuaian,” kata Sri Ram.

Pada ketika ini, Hakim Sequerah yang tidak berpuas hati dengan permintaan pihak pembelaan, berkata pada masa akan datang, jika Muhammad Shafee tidak dapat menjalankan pemeriksaan balas, maka Wan Aizuddin harus mewakilinya.

“Kamu tidak boleh lagi berbuat demikian. Prosiding perbicaraan yang dijalankan secara tertangguh, berulang kali, dengan menangguhkan saksi (memberi keterangan), saya telah banyak kali bertolak ansur. Bermula dari sekarang, jika Tan Sri Shafee tidak dapat melakukan pemeriksaan balas, kamu (Wan Aizuddin) harus menggantikannya.

“Kamu semua (Shafee & Co) mempunyai pasukan yang besar dan kamu (Wai Aizuddin) berkemampuan untuk melakukannya kerana sudah biasa dengan fakta kes ini. Selepas ini, beginilah perbicaraan kes ini akan berjalan. Pada masa akan datang, jika Tan Sri Shafee tidak ada (dan tidak ada sesiapa yang dapat menjalankan pemeriksaan balas), saya akan menganggap pemeriksaan balas telah selesai dan meneruskan untuk mendengar pemeriksaan semula,” kata hakim itu.

Najib, 69, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion milik dana 1MDB dan 21 pertuduhan pengubahan wang haram membabitkan jumlah sama.


Melaka lokasi pertukaran adat dan budaya

Terbaharu seramai 109 murid dan pelajar berusia tujuh hingga 20 tahun dari Provinsi Riau, Indonesia dibawa ke negeri ini bagi memeriahkan lagi penganjuran Majlis Pertukaran Adat Budaya Negeri Melaka dan Delegasi Riau.

Program itu memartabatkan budaya dan adat Melayu itu berlansung di beberapa lokasi seperti Menara Taming Sari, pusat beli-belah AEON Bandaraya dan Auditorium Universiti Teknologi Mara (UiTM) Kampus Bandar.

Pengerusi Perhubungan Program Pertukaran Adat Budaya, Talib Baba berkata, Melaka dipilih sebagai lokasi penganjuran kerana negeri ini kaya dengan adat budaya dan warisan.

Beliau yang juga Pengurus Persatuan Sidang Melaka merangkap Sidang Parlimen Hang Tuah Jaya berkata, program dilaksanakan selama tiga hari berakhir dengan penganjuran Malam Gala di Auditorium UiTM Kampus Bandar Malam esok.

“Program pertukaran budaya bersama negara jiran akan dianjurkan jika ada permintaan, secara tidak langsung acara seperti ini mampu menarik minat orang muda untuk bersama-sama belajar mengenai adat, seni dan budaya,” katanya.

Sementara itu Ketua Dunia Melayu Dunia Islam Wilayah Riau, Datuk Ajis Manan berkata program itu bertujuan melestarikan budaya dan adat warisan yang semakin dilupakan.

“Objektif program adalah kita mahu lestarikan budaya, mendedahkannya kepada mereka (generasi muda) bagaimana budaya negara, pada masa hadapan kita boleh lestarikan budaya yang semakin ditelan zaman seperti zapin.

“Jadi tujuan kami datang adalah untuk menggali bagaimana zapin di setiap tempat, buat kajian dan baharulah kita dapat melestarikan budaya zapin kepada generasi muda. Mereka yang akan menjadi ejen penyambung warisan seni dan budaya kita kelak,” katanya.


Kempen Beli Barangan Malaysia manfaatkan pengilang Bumiputera

KUALA LUMPUR, 19 Julai – Kempen Beli Barangan Malaysia (KBBM) akan memanfaatkan pengilang Bumiputera berikutan saranan kerajaan untuk mengutamakan produk tempatan berbanding produk import, menurut Persatuan Pengilang dan Industri Perkhidmatan Bumiputera Malaysia (PPIPBM).

Presidennya Datuk Azman Yusoff berkata KBBM dijangka dapat memulihkan segera ekonomi negara selain ia juga seiring dengan usaha kerajaan mewujudkan Majlis Kemakmuran Bumiputera bagi menggalakkan pengilang Bumiputera meningkatkan produktiviti mereka.

“Untuk itu, pengilang dan pengusaha Bumiputera mestilah mengeluarkan produk bermutu tinggi dengan pembungkusan yang menarik, bagi menarik pengguna serta setanding dengan produk import.

“Syarikat berkaitan kerajaan dan syarikat perniagaan juga dinasihatkan memberi ruang pasaran yang lebih luas terutama di pasar raya besar seperti di Suria KLCC supaya produk tempatan dapat dipasarkan di pusat beli-belah bertaraf lima bintang,” katanya dalam kenyataan, hari ini.

Semalam, Perdana Menteri Tan Sri Muhyiddin Yassin melancarkan Program Jualan Mega dan KBBM peringkat kebangsaan bagi memulih dan mengekalkan daya saing ekonomi pascapandemik COVID-19.

KBBM anjuran Kementerian Perdagangan Dalam Negeri dan Hal Ehwal Pengguna (KPDNHEP) merupakan kempen kesedaran kepenggunaan, diadakan secara jelajah di pelbagai zon di seluruh negara bermula semalam sehingga akhir tahun.

Dalam pada itu, Azman berkata kerajaan tempatan menerusi pihak berkuasa tempatan (PBT) turut disaran mempermudah urusan usahawan Bumiputera berikutan terdapat pengilang yang didapati tertekan dengan kos pengurusan ketika COVID-19.- BERNAMA


Polis mati tertembak: Tiga rakan direman 14 hari bantu siasatan

SIBU 7 Mei. – Tiga anggota polis ditahan reman hingga 14 Mei ini bagi membantu siasatan kes seorang konstabel yang mati tertembak oleh rakan sekerja, di sebuah rumah di Lorong Permai Timur 9, Taman Permai petang semalam.

Ketua Polis Daerah Sibu Asisten Komisioner Stanley Jonathan Ringgit berkata ketiga-tiga mereka yang berusia 21, 23 dan 27 tahun merupakan rakan serumah.

Jenazah mangsa akan dihantar pulang ke kampung halamannya di Pahang selepas semua urusan di sini selesai, katanya menerusi aplikasi WhatsApp kepada Bernama hari ini.

Dalam kejadian kira-kira 7 malam semalam, anggota Unit Rondaan Bermotosikal di Ibu Pejabat Polis Daerah (IPD) Sibu Konstabel Norhalim Tumiran, 25, ditemukan maut dengan kesan tembakan di kepala di rumah berkenaan.

Berdasarkan siasatan awal, mangsa yang tinggal di rumah transit di IPD Sibu, datang ke rumah sewa yang didiami rakan setugasnya itu untuk bermain permainan komputer sebelum waktu berbuka.

Mangsa yang baru sebulan setengah ditugaskan di sini selepas menamatkan latihan asas kepolisan, meninggalkan seorang isteri dan seorang anak berusia setahun.


“I am Nicol David” biopik ceritakan kejayaan ratu skuasy

KUALA LUMPUR 8 Jun – Selaku bintang sukan tersohor negara, kisah Datuk Nicol David akan difilemkan dalam satu biopik berjudul “I am Nicol David.”

“Saya selalu mengimpikan satu hari nanti untuk menceritakan kisah saya dan mampu memberi inspirasi kepada setiap orang untuk bekerja keras mencapai apa yang mereka mahukan dan sentiasa mencabar diri sendiri untuk mencapai kejayaan yang lebih besar.

“Saya sungguh bertuah saya berpeluang bekerjasama dengan ACE Pictures yang berkongsi perasaan ini dan saya tidak sabar-sabar untuk memulakannya! Ia satu perjalanan yang panjang dan saya teruja untuk mengharapkan sokongan anda dalam melaluinya,” katanya yang kini berusia 37 tahun dalam satu hantaran di laman Facebook beliau.

Memegang rekod nombor satu selama 108 bulan berturut-turut dan kedudukan 10 teratas selama 151 bulan, Nicol memenangi 81 gelaran Juara Jelajah Dunia Persatuan Skuasy Profesional (PSA) dalam kerjaya profesionalnya selama hampir 20 tahun.


448 tahanan Rohingya dipindahkan ke empat depot di tiga negeri

ALOR SETAR, 21 April – Seramai 448 tahanan etnik Rohingya di Depot Tahanan Imigresen Sungai Bakap, dekat Bandar Baharu telah dipindahkan ke empat depot berasingan di Selangor, Perak dan Melaka selepas kejadian melarikan diri berlaku, semalam.

Ketua Polis Kedah CP Wan Hassan Wan Ahmad berkata seramai 144 tahanan dihantar ke Depot Semenyih, Selangor; Depot Machap Umboo, Melaka (104 tahanan); Depot Langkap, Perak (100 tahanan) dan 100 lagi tahanan di Depot Bukit Jalil, Selangor.

“Kesemua 448 tahanan yang terdiri daripada 272 lelaki dewasa, 83 wanita dewasa, 36 kanak-kanak lelaki dan 57 kanak-kanak perempuan itu telah dihantar ke empat depot tersebut hingga pukul 12 tengah malam tadi,” katanya dalam kenyataan di sini, hari ini.

Wan Hassan berkata setakat ini seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan masih belum dijumpai.

“Operasi mencari kesemua tahanan ini masih diteruskan sehingga kesemua mereka ditemui. Jumlah etnik Rohingya yang telah dijumpai setakat ini adalah 398 tahanan dengan enam daripada mereka maut ketika cubaan melarikan diri manakala dua lagi cedera dan kini dirawat di hospital,” katanya.

Semalam, beliau berkata polis Kedah telah melancarkan Op Kesan bagi mengesan baki tahanan etnik Rohingya yang masih bebas setelah melarikan diri dari Depot Tahanan Imigresen Sungai Bakap kira-kira pukul 4.30 pagi.

Operasi turut dibantu oleh pasukan polis Pulau Pinang dan Perak, anggota Jabatan Imigresen Malaysia, Pasukan Gerakan Am (PGA) dan unit anjing pengesan (K-9).- BERNAMA


PKPB, PKPP: MOTAC keluar senarai premis pelancongan dibenar beroperasi

MOTAC menerusi kenyataan memaklumkan premis terlibat termasuk muzium, perpustakaan, galeri seni, pusat atau kampung seni warisan budaya serta persembahan budaya dan lain-lain akan beroperasi mengikut  prosedur operasi standard (SOP) ditetapkan.

MKN sebelum ini menetapkan aktiviti dan premis pelancongan di kawasan PKPB dibenarkan beroperasi dengan 50 peratus kapasiti premis dan mematuhi penjarakan fizikal, serta mewajibkan pemakaian pelitup muka manakala di kawasan PKPP sekurang-kurangnya mematuhi penjarakan fizikal.

Maklumat lanjut tarikh dan waktu operasi serta SOP terperinci ke premis yang berkaitan, boleh melayari laman sesawang serta media sosial MOTAC serta jabatan dan agensi terlibat.


KeTSA tidak pertimbang permohonan baharu aktiviti perlombongan di Tasik Chini

KUALA LUMPUR, 4 Ogos – Kementerian Tenaga dan Sumber Asli (KeTSA) tidak akan mempertimbangkan sebarang permohonan baharu atau penyambungan Surat Kelulusan Skim Pengendalian Melombong (OMS) bagi tapak perlombongan dalam kawasan Rizab Biosfera Tasik Chini.

Menteri Tenaga dan Sumber Asli Datuk Seri Takiyuddin Hassan berkata kerajaan telah menghentikan semua operasi perlombongan di kawasan itu termasuk tiga pajakan melombong dikeluarkan pada 2020 dan 2021.

“Kerajaan negeri (Pahang) juga telah mengeluarkan arahan pemberhentian kerja ataupun ‘Stop Work Order’ kepada semua aktiviti perlombongan pada 17 Mei 2021.

“Kerajaan negeri turut melaksanakan moratorium dengan menghentikan semua aktiviti perlombongan di sekitar Tasik Chini pada 17 Jun 2021 seterusnya melaksanakan pemantauan kualiti air kawasan itu, penguatkuasaan arahan penyediaan laporan EIA (Penilaian Impak Alam Sekitar) dan pewartaan rizab Hutan Simpan Chini,” katanya pada Waktu Pertanyaan Menteri di Dewan Rakyat hari ini.

Beliau berkata demikian bagi menjawab soalan Fuziah Salleh (PH-Kuantan) berhubung tindakan kerajaan bagi merawat dan memulih kembali kawasan Tasik Chini agar tidak dilucutkan status Tapak Rizab Biosfera Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO).

Takiyuddin berkata kerajaan telah menerima satu surat daripada Sekretariat Program Man and Biosphere (MAB) UNESCO bertarikh 28 Mei 2021, meminta Malaysia melakukan penambahbaikan ke atas Tasik Chini sebagai Tapak Rizab Biosfera UNESCO.

“Saya ingin mengesahkan dalam Dewan ini, Kerajaan Persekutuan dan Kerajaan Negeri Pahang telah menyediakan satu laporan kajian semula berkala Tasik Chini yang kita diarahkan menyerahkannya sebelum 30 Sept 2022, sudah siap drafnya dan akan dihantar dalam masa ditetapkan,” katanya.

Beliau berkata Kerajaan Pahang juga telah menubuhkan Perbadanan Taman Negeri Pahang dan Majlis Biodiversiti Pahang di bawah Enakmen Kerajaan Negeri bertujuan menguruskan dan menyelaras pelaksanaan pelan pengurusan Tasik Chini.

Selain itu, beliau berkata Jabatan Perhutanan Semenanjung Malaysia (JPSM) telah mempergiatkan program penanaman pokok sejak 2015 bagi memulihkan kawasan terosot yang turut melibatkan pihak berkepentingan seperti komuniti Orang Asli.

“Ini termasuk dalam kawasan Hutan Simpanan Kekal Chini dengan peruntukan sebanyak RM800,000 di bawah inisiatif bajet Kumpulan Wang COVID-19 (KWC), Kementerian Kewangan Tahun 2022-Pemerkasaan Komuniti dan Pemuliharaan Kawasan Rizab Biosfera Tasik Chini,” katanya.

Beliau berkata kementerian telah menyediakan peruntukan lebih RM1.5 juta sejak 2016 bagi melaksanakan pelbagai kajian di Tasik Chini termasuk kajian kualiti air manakala Kerajaan Pahang telah membelanjakan lebih RM4 juta menggunakan peruntukan Pemindahan Fiskal Ekologi untuk Pemuliharaan Biodiversiti (EFT) yang disalurkan Kerajaan Persekutuan bagi menambah baik pengurusan Tasik Chini untuk tempoh 2019 hingga 2021.


Kerajaan tidak pernah jual aplikasi MySejahtera, kerahsiaan data terjamin

KUALA LUMPUR, 27 Mac – Kerajaan tidak pernah menjual aplikasi MySejahtera kepada mana-mana syarikat swasta dan ia adalah hak milik kerajaan, kata Menteri Kesihatan Khairy Jamaluddin.

Beliau berkata ini sepertimana diputuskan kerajaan pada 26 Nov tahun lepas, dengan Kementerian Kesihatan (KKM) dilantik sebagai pemilik utamanya untuk pengurusan kesihatan awam negara.

“Data MySejahtera adalah di bawah penyeliaan KKM sejak ia mula digunakan, dengan segala pengurusan data akan melalui proses tadbir urus data yang telah ditetapkan KKM,” katanya dalam satu kenyataan, hari ini.

Beliau berkata demikian bagi menjawab isu status pemilikan aplikasi MySejahtera yang dibangkitkan beberapa pihak sejak semalam, termasuk Ahli Parlimen Port Dickson Datuk Seri Anwar Ibrahim.

Mengulas lanjut, Khairy berkata kerajaan juga tidak pernah membuat sebarang bayaran kepada syarikat KPISOFT (M) Sdn. Bhd (KPISOFT), yang membangunkan aplikasi berkenaan sepanjang tempoh penggunaannya dari 27 Mac 2020 hingga 31 Mac 2021.

Ini menurutnya berdasarkan ketetapan syarikat berkenaan, yang telah menawarkan penggunaaan aplikasi itu kepada kerajaan untuk tempoh setahun tanpa sebarang bayaran, berdasarkan prinsip tanggungjawab sosial korporat (CSR) syarikat.

Setelah tamat tempoh CSR tersebut, Khairy berkata kerajaan pada 31 Mac tahun lepas bersetuju supaya perkhidmatan MySejahtera diteruskan, kerana keteguhan dan keupayaan dinamik teknologinya dan telah melaksanakan peningkatan fungsi MySejahtera sehingga apa yang digunakan hari ini.

Justeru pada 26 Nov 2021, menurutnya kerajaan menetapkan supaya KKM menubuhkan Jawatankuasa Rundingan Harga, bagi melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.

Perolehan itu, katanya dipersetujui Kementerian Kewangan melalui surat bertarikh 28 Feb lepas untuk dilaksanakan, dan kini proses rundingannya telah dimulakan, menegaskan bahawa pihaknya akan memastikan ‘due diligence’ dilakukan dalam proses ini, bagi memelihara kepentingan kerajaan.

Jelas Khairy, skop perolehan ini merangkumi pengoperasian platform MySejahtera, pembangunan modul tambahan, penyelenggaraan, pengurusan pusat data dan perkhidmatan disediakan pihak ketiga, termasuk langganan ke atas ‘Google Map and Places Application Programming Interface’ dan perkhidmatan ‘Short Messaging Service’.

Khairy berkata sejak dilancarkan, penggunaan aplikasi MySejahtera adalah melalui pendekatan ‘perisian sebagai platform perkhidmatan’ (SaaS), di mana ia membantu kerajaan mengurangkan masa kitaran diperlukan untuk membangunkan sesuatu perisian baharu.

Menurut Khairy penggunaan dan pengurusan datanya pula perlu mematuhi Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 dan piawaian antarabangsa, selain tidak boleh dikongsi KKM dengan mana-mana agensi kerajaan mahupun swasta.

“KKM berharap orang ramai akan terus menggunakan aplikasi MySejehtera tanpa ragu-ragu. Kerahsiaan data orang ramai adalah terjamin, dan KKM akan sentiasa memastikan aspek ini tidak dikompromi,” katanya.

Jelasnya lagi, transaksi data daripada aplikasi MySejahtera yang kini mempunyai lebih 10 modul serta 38 juta pengguna berdaftar, dimuat naik ke jaringan pelayan awan setiap hari dan hanya boleh diakses untuk kegunaaan aplikasi MySejahtera sahaja.- BERNAMA


KPDNHEP Selangor tawar bantuan pemulihan dokumen perniagaan rosak susulan banjir

SHAH ALAM, 7 Jan – Kementerian Perdagangan Dalam Negeri dan Hal Ehwal Pengguna (KPDNHEP) Selangor menawarkan bantuan pemulihan dokumen perniagaan yang rosak disebabkan bencana banjir.

Pengarah KPDNHEP Selangor Muhamad Zikril Azan Abdullah dalam kenyataan hari ini berkata bantuan itu melibatkan penggantian atau cetakan semula Lesen Barang Kawalan (CSA) bagi mangsa yang terjejas banjir di negeri itu baru-baru ini.

“KPDNHEP Selangor amat peka dan prihatin dengan segelintir peniaga di sekitar Selangor yang turut terkesan secara fizikal (premis perniagaan) disebabkan bencana banjir baru-baru ini.

“Justeru itu, peniaga yang terkesan boleh membuat permohonan menerusi Sistem BLESS 2.0 di pautan https://bless2.bless.gov.my/bless2, pilih jenis lesen : request for print dan lampirkan laporan polis serta salinan SSM,” katanya.

Beliau berkata untuk pertanyaan, mereka yang terjejas boleh menghubungi Nordiana Abdul atau Izla Mazzura di talian 03-5514 4313 atau 03-5514 4311 dalam tempoh hari bekerja.

Muhamad Zikril Azan berkata pihaknya juga menggerakkan 260 penguat kuasa di Selangor untuk memantau pematuhan penguatkuasaan Skim Harga Maksimum Keluarga Malaysia (SHMKM) yang dilanjutkan sehingga 4 Feb dan diperluaskan kepada barangan keperluan isi rumah seperti perabot.

Beliau berkata tinjauan terhadap kategori barangan keperluan isi rumah (perabot) adalah pelaksanaan proaktif di bawah OPS CAKNA yang berkuat kuasa pada 1 sehingga 31 Jan ini.

“Tujuan pelaksanaan OPS CAKNA untuk mengelakkan berlakunya aktiviti pengambilan keuntungan tinggi yang tidak munasabah serta menaikkan harga barangan keperluan isi rumah di pasaran kesan daripada bencana banjir di Selangor,” katanya.

Muhamad Zikril Azan berkata sepanjang pelaksanaan SHMKM Disember lepas sehingga semalam, sebanyak enam kes direkodkan pihaknya iaitu empat kes di bawah kesalahan gagal menggunakan tanda harga khas dan selebihnya melibatkan penjual menjual melebihi harga maksimum. – BERNAMA


WHO isytihar cacar monyet kecemasan kesihatan global

GENEVA, 24 Julai – Pertubuhan Kesihatan Sedunia (WHO) pada Sabtu mengisytiharkan cacar monyet sebagai kecemasan kesihatan global, iaitu tahap amaran tertinggi bagi sesuatu penyakit.

“Menurut penilaian WHO, risiko cacar monyet adalah sederhana di seluruh dunia, kecuali di rantau Eropah, penilaian risiko berada pada tahap tinggi.

“Wabak telah merebak dengan cepat di seluruh dunia, melalui kaedah penyebaran baharu, dan kami mempunyai maklumat yang terhad mengenai hal itu.

“Walaupun saya mengisytiharkan kecemasan kesihatan global, wabak itu setakat ini menjangkiti golongan lelaki yang melakukan hubungan seks dengan lelaki, terutama mereka yang mempunyai ramai pasangan seksual,” kata Tedros.

“Oleh itu adalah penting untuk semua negara bekerjasama rapat dengan komuniti itu, untuk menyampaikan maklumat dan perkhidmatan secara berkesan, dan untuk menerima pakai langkah-langkah melindungi kesihatan,” katanya.

Tedros turut menyeru masyarakat sivil, termasuk mereka yang berpengalaman bekerja dengan penghidap HIV, untuk bekerjasama dengan WHO memerangi stigma dan diskriminasi.


Khairy akan bincang dengan KPM wajibkan vaksinasi untuk guru

PUTRAJAYA 4 Sept – Menteri Kesihatan Khairy Jamaluddin berkata beliau akan berbincang dengan Menteri Pendidikan Datuk Dr Radzi Jidin mengenai mandat vaksinasi untuk guru.

“Terdapat juga implikasi perundangan, jadi pihak kami perlu berbincang dengan Menteri Pendidikan mengenai mandat ini sama ada ia boleh diwajibkan,” katanya dalam temu bual khas di Kementerian Kesihatan semalam.

Terdahulu, Radzi berkata, KPM telah menetapkan bahawa guru yang enggan divaksin tidak akan dibenar berinteraksi dengan pelajar secara bersemuka apabila sekolah dibuka pada 3 Oktober bagi memastikan ekosistem sekolah adalah selamat untuk pelajar.

Beliau berkata masih terdapat seramai 2,500 guru yang tidak divaksin manakala sejumlah 96.7 peratus telah menerima sekurang-kurangnya satu dos vaksin dan 85.26 peratus sudah melengkapkan dua dos suntikan.


Trafik harian dijangka melonjak 15 peratus mulai 10 Jun – PLUS

KUALA LUMPUR 9 Jun — PLUS Malaysia Berhad (PLUS) menjangkakan jumlah trafik harian melonjak sehingga 15 peratus mulai esok, susulan keputusan kerajaan membuka lebih banyak sektor ekonomi dan membenarkan pergerakan rentas negeri dalam tempoh Perintah Kawalan Pergerakan Pemulihan (PKPP), bermula 10 Jun.

Pengarah Urusan PLUS Datuk Azman Ismail berkata, unjuran itu berdasarkan catatan jumlah trafik harian sejak 4 Mei sehingga minggu terakhir Ramadan, yang menjangkau lebih sejuta kenderaan pada hari bekerja biasa dan meningkat dengan stabil ketika negara masih dalam Perintah Kawalan Pergerakan Bersyarat (PKPB).

“Dengan kenaikan yang stabil sejak 1 Jun, PLUS menjangkakan jumlah trafik melonjak antara 10 hingga 15 peratus setiap hari, bermula pada minggu pertama PKPP pada 12, 13, dan 14 Jun ini. PLUS yakin berupaya mengendalikan jumlah trafik sepanjang tempoh PKPP.

“Di bawah PKPP, kebanyakan gerai makanan (termasuk tempat makan) di kawasan Rehat dan Rawat (R&R) akan beroperasi mulai 15 Jun dan pelanggan berpeluang untuk menjamu selera di R&R, sambil mematuhi SOP yang ditetapkan.

“Semua perkhidmatan Food Truck akan turut beroperasi di R&R dan hentian sebelah terpilih mulai 15 Jun. Bagaimanapun, kemudahan bersolat di surau masih tidak dibuka sehingga satu tarikh yang akan diumumkan,” katanya dalam satu kenyataan hari ini.

Azman turut menyatakan sebelum penguatkuasaan Perintah Kawalan Pergerakan (PKP) pada 18 Mac lepas, kadar trafik harian PLUS adalah sebanyak 1.6 juta kenderaan sehari, dan jumlah itu meningkat kepada dua juta sehari pada musim-musim perayaan.

Selain itu beliau berkata, bagi mengurangkan risiko jangkitan COVID-19, pengendali lebuh raya itu memperkenalkan prosedur operasi standard (SOP) sejak pelaksanaan PKP, iaitu sentiasa membersih dan menyelenggara kawasan R&R, hentian sebelah dan plaza tol.

PLUS turut menyediakan penanda jarak sosial bagi laluan menghala ke tandas awam, untuk memberi peringatan keselamatan kepada pelanggan lebuh raya termasuk peringatan mengelak aktiviti berkumpul di R&R.